5 Statistik Menakjubkan Berkaitan Lima Laman Web Paling Popular Dunia

Zaman informasi ini kemudahan-kemudahan untuk mencapai media dan maklumat menjadi sangat mudah, berikutan kewujudan teknologi yang membolehkan kita mencari apa saja maklumat yang kita perlukan.

Nama-nama besar yang sinonim dengan informasi dan maklumat kini menyediakan perkhidmatan dalam bentuk digital, sama ada melalui laman web atau aplikasi telefon pintar yang sangat mesra pengguna. Dengan setiap interaksi kita kini lebih banyak dilakukan melalui capaian internet, tidak menghairankan data tentang pola penggunaan dan jumlah pengguna menjadi sesuatu informasi yang sangat berharga untuk kita ketahui.

Berikut adalah lima laman web terkenal yang menyimpan angka-angka mengkagumkan dari segi penggunaannya, menjadikan lima laman web ini sebagai antara nama paling penting dalam dunia informasi kini.

Wikipedia adalah sebuah laman web yang sangat besar sehinggakan kos operasinya tahun ke tahun semakin meningkat. Setiap masa, dua halaman di Wikipedia sedang diubah atau diperbetulkan oleh editor-editor di seluruh dunia.

Setiap hari Wikipedia akan menerima hampir 514 artikel baru yang dikongsikan dengan jumlah keseluruhan artikel (setakat ini) adalah 5,698,486 artikel kesemuanya dengan 45,574,505 halaman.

Jumlah pengguna rasmi Wikipedia yang menyumbang artikel dalam Wikipedia Bahasa Inggeris adalah 35,254,091 orang individu dipantau oleh 1,210 orang admin dilantik secara rasmi. Setiap masa di seluruh dunia, 120 ribu orang pengguna aktif Wikipedia melayari laman web tersebut.

Ingin tahu statistik ketepatan maklumat di dalam Wikipedia? Dikritik kerana mempunyai sifat terbuka untuk diubah mana-mana pihak, ketepatan maklumat dalam Wikipedia dianggarkan berada pada tahap 80% berbanding sumber-sumber lain yang diterbitkan oleh pihak yang disahkan berkemahiran dalam bidang masing-masing.

Youtube menjadi rujukan utama pengguna internet yang dahagakan media berbentuk video, dengan video-video masyarakat kita pun kerap dikongsikan dalam Youtube dahulu sebelum disebarkan. Dianggarkan setiap bulan, Youtube mempunyai 1.57 billion orang menggunakannya! Statistik pengguna harian pula mampu mencecah 30 juta dalam satu-satu masa.

Setakat ini, dianggarkan lebih 5 billion video telah dikongsikan dengan 50 juta pengguna Youtube menjadikan Youtube sebagai punca pendapatan mereka. Apa yang mengagumkan (atau boleh juga dikatakan menakutkan) purata durasi masa diluangkan menonton video di Youtube adalah 40 minit dan angka ini meningkat tahun demi tahun.

Dalam tinjauan yang dijalankan, kajian mendapati golongan anak muda lebih menggemari Youtube berbanding saluran televisyen dengan 37% daripada pengguna berumur 18 hingga 34 tahun menonton Youtube tanpa henti. Kaum lelaki lebih banyak meluangkan masa menonton bola sepak atau permainan video, sementara wanita menghabiskan masa menonton video petua kecantikan di saluran Youtube. (rujukan)

Ketika dimulakan pada bulan Mac 2006, Twitter hanya mempunyai satu jumlah status yang kita gelarkan 'twit' sekarang ini. Sekarang, Twitter mampu mencapai 6,000 twit dalam satu saat. Semua Twit ini disampaikan oleh 335 juta akaun aktif walaupun jumlah keseluruhan akaun Twitter yang dibuat mencecah 1.3 billion.

Setiap hari, dianggarkan 500 juta twit dikongsikan dengan jumlah pengguna aktif harian purata 100 juta sehari. Majoriti pengguna Twitter datang daripada golongan muda dengan 37% berumur 18 ke 29 tahun dan 25% berumur 30 ke 49 tahun.

Empat negara yang mempunyai pengguna Twitter paling ramai dalam dunia adalah Amerika Syarikat seramai 67 juta orang, Brazil 27.7 juta orang, Jepun seramai 25.9 orang dan Mexico 23.5 juta orang. Akaun Twitter penyanyi Katy Perry mempunyai pengikut paling ramai iaitu 107 juta orang dan Justin Bieber menduduki tempat kedua. (rujukan)

IMDB adalah laman de facto standard rujukan peminat-peminat filem (selain daripada Wikipedia). Walaupun demikian tak dinafikan penulis semakin jarang melawat IMDB selepas mereka mematikan fungsi papan mesej yang menjadi sarang perbincangan peminat-peminat filem di seluruh dunia. Namun statistik IMDB tetap hebat dengan jumlah 250 juta orang pelawat setiap bulan.

Perlu diberitahu walaupun IMDB menjadi pusat rujukan rasmi peminat filem, hanya 10 peratus daripada keseluruhan halamannya adalah untuk filem dengan selebihnya digunakan untuk merekodkan hal berkaitan dengan siri televisyen.

IMDB juga menjadi penyimpan rekod tidak rasmi kepada 20 juta pelakon lelaki, 12.5 juta pelakon wanita, 3.1 juta pengarah filem, 610 ribu syarikat media dan menempatkan 3.5 juta ulasan tentang filem dan siri televisyen yang ditulis orang ramai. Genre filem/siri televisyen paling besar di IMDB adalah drama dengan 1.2 juta tajuk, komedi dengan 1 juta tajuk dan filem pendek dengan 700 ribu tajuk. (rujukan)

Facebook - gergasi media sosial dan laman web/aplikasi paling kerap diakses masyarakat dunia memang mempunyai statistik pencapaian yang menakutkan. Dengan 5 profil akaun Facebook baru dijana setiap saat, tidak menghairankan Facebook mampu mencapai angka pengguna sehingga 2.23 billion keseluruhan dengan purata 1.15 billion pengguna aktif bulanan. Menakutkan bukan?

Dianggarkan 22% jumlah keseluruhan populasi dunia pernah atau masih menggunakan Facebook, menjadikan Facebook platform media sosial nombor 1 jauh meninggalkan pencabarnya Instagram.

Dari segi statistik jumlah rakan Facebook, secara purata setiap orang mempunyai 155 orang kawan dalam Facebook namun hanya mempercayai sepenuhnya 4 orang daripada 155 itu. Setiap hari, sebanyak 35 juta status baru dimuatnaik menyebabkan purata pengguna Facebook membukanya sebanyak 8 kali sehari. Tiga negara yang mempunyai jumlah pengguna Facebook paling ramai (mengikut turutan) adalah Amerika Syarikat, India dan Brazil.

Statistik paling penting - pada mulanya dianggarkan Facebook mengandungi 83 juta akaun profil palsu yang digunakan untuk bermacam tujuan tertentu, tetapi selepas kontroversi melibatkan Facebook dan propaganda Russia, siasatan Kongres Amerika Syarikat mendapati jumlah sebenar akaun palsu atau tiada pengesahan yang wujud dalam Facebook adalah sekitar 270 juta.

Ini bermakna jumlah troll internet yang bertebaran sebenarnya melebihi jangkaan sebenar jadi nasihat kami, kalau anda kena troll - abaikan saja.


Ini Sebab Mengapa Tamadun Hebat Kaum Maya Boleh Berakhir

Banyak teori yang dikaji bagi menerangkan tentang keruntuhan tamadun kaum Maya (Mayan). Namun, selama ini bukti yang diketengahkan tidak membawa kepada sebarang kesimpulan, sehinggalah hari ini.

Empayar Maya terletak di tempat yang hari ini dikenali sebagai Guatemala, merupakan pusat kebudayaan yang begitu cemerlang dari segi pertanian, seni tembikar, penulisan dan ilmu matematik.

Tamadun ini berada pada puncak kegemilangannya pada kurun ke-6. Walaupun begitu, pada kurun ke-9 menyaksikan kebanyakan dari bandar maju mereka telah ditinggalkan dan terbiar.

Selama berabad-abad lamanya, para pengkaji cuba untuk memahami bagaimana tamadun sehebat ini boleh runtuh dengan begitu pantas. Namun, baru-baru ini terdapat laporan saintifik yang disahkan kualitinya bagi membuktikan apa yang berlaku. Jawapannya ialah disebabkan kemarau.

Perkara penting untuk merungkai misteri ini terletak pada Tasik Chichancanab di Semenanjung Yucatan. Para pengkaji telah memeriksa kandungan oksigen dan hidrogen di dalam mendapan tanah dari tasik yang berhampiran dengan penempatan kaum Maya.

Seorang pengkaji dari Universiti Cambridge yang juga penulis bersama laporan ini iaitu Nicholas Evans telah mengukur komposisi atom bagi mengetahui berapa cepatnya kadar air tasik itu telah mengering pada penghujung tamadun Maya.

Menurut Washington Post, kajian mendapan tanah itu merupakan perkara asas untuk mengetahui sejarah tasik itu. Para saintis telah memeriksa lapisan-lapisan tanah dan merekodkan infomasi yang dijumpai untuk membangunkan semula keadaan tasik itu pada masa dahulu.

Setelah dikaji, Evans bersama pasukannya telah membuat kesimpulan bahawa jumlah curah hujan telah menurun sebanyak 41 hingga 54 peratus di kawasan berdekatan tasik itu dalam tempoh lebih kurang selama 400 tahun.

Laporan itu juga mendedahkan kelembapan kawasan itu juga telah turun sebanyak 2 hingga 7 peratus. Jika digabungkan kedua-dua faktor ini akan menyebabkan kesan buruk kepada pengeluaran tanaman tamadun ini.

Disebabkan keadaan kemarau ini kerap berlaku selama lebih dari beberapa ratus tahun, tamadun ini tidak mampu menghasilkan simpanan makanan yang mencukupi dan membawa kepada keruntuhan empayar itu.

Walaupun kajian ini membuktikan bahawa kemarau adalah punca utama kejatuhan empayar Maya, ada persoalan lain yang menjadi tanda tany. Apakah yang menyebabnya kawasan ini berlaku kemarau?

Kajian terdahulu menunjukkan bahawa penebangan atau pembasmian hutan untuk tujuan memperluaskan kawasan adalah punca utama penyebab berlakunya kemarau.

Nicholas Evans juga berkata ia mungkin berpunca dari perubahan kitaran atmosfera dan juga penurunan putaran angin tropikal yang berlaku. Seorang professor geosains di Universiti Nevada, Las Vegas iaitu Matthew Lachinet berkata kajian ini amat memberi kesan kerana ia menunjukkan bagaimana manusia boleh menjadi penyebab kepada berlakunya perubahan cuaca.

Walaupun dengan penemuan baru ini, sebenarnya masih banyak lagi yang perlu dipelajari mengenai kejatuhan tamadun Maya yang dahulunya dikira begitu hebat.


7 Kesan Buruk Pada Angkasawan Jika Terlalu Lama Terapung Di Angkasa

Misi eksplorasi ke angkasa bukanlah sesuatu yang mudah. Selain pelbagai halangan seperti pendedahan radiasi yang berbahaya, para saintis juga perlu mengkaji beberapa kesan dan perubahan yang di alami angkasawan yang berada lama di angkasa lepas.

Selain pelbagai limitasi seperti masa, wang dan teknologi, badan manusia juga mempunyai limitasi untuk hidup di ruang yang asing di angkasa lepas. Tanpa kewujudan graviti seperti di Bumi dan pelbagai faktor lain, saintis dapati terdapat beberapa perubahan fizikal yang biasa dialami oleh seseorang angkasawan yang berada lama di angkasa lepas.

Scott Kelly merupakan seorang angkasawan yang telah menghabiskan kira-kira 1 tahun di Stesyen Angkasa Antarabangsa. Tempoh yang lama ini bertujuan bagi mengetahui sama ada manusia mampu hidup lama di angkasa sebelum misi lebih besar seperti eksplorasi ke planet Marikh dilakukan beberapa tahun akan datang.

Beliau merupakan bahan kajian yang terbaik memandangkan beliau juga mempunyai seorang kembar. Ini membolehkan saintis membuat kajian biologi kepadanya. Daripada kajian yang dilakukan, didapati 7% daripada DNAnya telah berubah. Penemuan ini merupakan satu penemuan menarik dan saintis akan mengkaji faktor yang membawa kepada perubahan ini dan kesannya kepada manusia.

Nota: Pihak kami dimaklumkan bahawa info ini adalah tidak benar (hoax). Penjelasan mengenai perkara ini diterangkan dalam artikel National Geographic yang berbahasa Inggeris ini.

Otak merupakan bahagian tubuh badan manusia yang kompleks. Malah, saintis juga tidak pasti 100% bagaimana otak berfungsi. Menariknya, daripada scan MRI yang dilakukan kepada angkasawan, didapati bahawa bentuk otak berubah setelah berada lama di angkasa.

Dari scan ini, sesetengah bahagian otak didapati mengembang sementara sesetengah bahagian lain pula mengecut. Angkasawan yang hidup lebih lama di angkasa pula menunjukkan perubahan bentuk yang lebih signifikan. Perubahan sesetengah bahagian otak ini dikatakan kerana otak berfungsi keras untuk belajar menyesuaikan diri di tempat yang asing tanpa graviti.

Tempoh yang lama di angkasa lepas sememangnya tidak baik untuk kesihatan mata. Perkara ini dapat dilihat dengan pengurangan kualiti penglihatan angkasawan terutamanya mereka yang hidup di angkasa lepas melebihi 6 bulan.

Organisasi American Academy of Ophthalmology menjelaskan bahawa di angkasa lepas, bahagian mata seperti retina dan saraf optik mengalami sedikit perubahan. Walau pun perubahan ini akan kembali pulih setelah pulang ke Bumi, bagi sesetengah angkasawan perubahan ini kekal buat buat tempoh yang lebih lama walaupun setelah kembali ke Bumi.

Daripada kajian juga, 25% angkasawan yang terlibat dalam misi pendek dan 49% angkasawan yang terlibat dalam misi tempoh yang panjang dilaporkan mengalami masalah penglihatan ini. Ini menimbulkan kebimbang untuk misi ke Marikh yang sangat panjang dimana angkasawan mungkin akan buta. NASA sedang mengkaji punca terjadinya perkara ini dan kemungkinan terdapat solusi untuk mencegahnya.

Sistem imunisasi badan manusia merupakan satu sistem unik yang membantu manusia melawan pelbagai jangkitan bakteria dan virus. Sama seperti perubahan DNA, tanpa sebab yang diketahui sistem imunisasi badan manusia juga mengalami perubahan apabila berada dalam tempoh lama di angkas lepas.

Contohnya, virus Chickenpox yang sudah lemah mungkin diaktifkan kembali dan menyerang semula seseorang itu. Malah, adalah normal bagi seseorang angkasawan itu mengalami ruam dan alergik yang teruk di angkasa lepas walaupun mereka tidak mengalaminya di Bumi. Saintis percaya perubahan ini mungkin disebabkan oleh pelbagai faktor antaranya pendedahan kepada radiasi, mikrob, perubahan waktu tidur dan kesan graviti sifar.

Menurut organisasi Canadian Space Agency, seseorang angkasawan akan kehilangan 2% ketumpatan tulang setiap bulan apabila berada di angkasa lepas. Keadaan ini berlaku kerana di angkasa lepas yang tidak mempunyai graviti. Oleh itu, tubuh badan dan tulang akan menjadi lemah kerana tiada rintangan. Bagi mengelakkan perkara ini, biasanya seseorang angkasawan akan menghabiskan masa berjam-jam untuk bersenam setiap hari.

Kesan pengurangan ketumpatan tulang ini juga membahayakan. 13 angkasawan yang hidup selama 6 bulan di angkasa lepas kehilangan 14% ketumpatan tulang. 3 orang angkasawan pula hilang 30% ketumpatan tulang, hampir sama seperti yang dimiliki oleh seorang pesakit osteoporosis.

Betul, keadaan sifar graviti di angkasa lepas membolehkan tulang seseorang itu untuk lebih relaks dan memanjang. Sebagai contoh, sesorang yang mempunyai ketinggian 6 kaki biasanya akan mendapat pertambahan ketinggian 2 inci.

Walau bagaimanapun, pertambahana ketinggian ini hanya sementara. Oleh itu, apabila kembali ke Bumi, ketinggian seseorang angkasawan itu akan kembali ke ketinggian asalnya. Penemuan ini penting kerana pihak seperti NASA perlu mengambil kira perubahan ketinggian ini dalam merekabentuk sut angkasawan yang dipakai oleh angkasawan.

Penciptaan sarung tangan merupakan satu isu besar yang biasa dihadapi ketika menghasilkan sut bagi seseorang angkasawan. Dicipta dengan bahan insulasi khas, sarung tangan yang dipakai perlulah fleksibel dan tidak mengganggu pergerakan tangan dan jari-jemari angkasawan.

Kerana sarung tangan ini perlu dipakai setiap masa, banyak angkasawan melaporkan mengalami kecederaan seperti melecet pada jari dan kuku tercabut. Menurut rekod, 47% daripada 352 kes yang dilaporkan adalah berkaitan dengan kecederaan pada tangan. 22 kes daripadanya melaprkan mengalami masalah kuku tercabut.


Tips Elak Faraj Terkoyak Teruk Ketika Melahirkan Anak

Ketika melahirkan anak, bayi akan bergerak melalui serviks dan keluar melalui faraj yang juga dikenali sebagai saluran kelahiran.

Pintu masuk faraj mestilah meregang secukupnya untuk membolehkan bayi keluar.

Kadang-kala, kulit antara faraj dan dubur (perinuem) mungkin terkoyak atau dipotong oleh doktor untuk membenarkan bayi keluar, dan prosedur ini dipanggil episiotomi.

iluminasi.com ingin kongsikan tips untuk mengelakkan berlakunya koyakkan yang teruk ketika melahirkan anak, melalui penulisan Pegawai Perubatan Kesihatan wanita & kehamilan, Dr. Muhammad Izzat Abdul Razak.

Penulisan ini ditulis oleh beliau di laman Facebooknya dan pihak iluminasi.com mendapat keizinan untuk mengulangsiar untuk manfaat semua.

Banyakkan membaca fakta dan ilmu yang betul mengenai kelahiran supaya bakal ibu lebih tenang dan tidak panik ketika proses kelahiran. Adalah lebih baik bertanya pada yang berilmu.

Kemutkan otot pelvis / faraj seperti anda sedang menahan kencing, tahan selama 10 saat, lepaskan perlahan-lahan dan ulang 25 kali setiap satu sesi, lakukan 3 kali sehari sepanjang tempoh mengandung

Urutan perineum pada hujung-hujung kehamilan berfaedah untuk menjadikan otot pada bahagian faraj lebih anjal dan mengurangkan risiko koyakan faraj yang teruk.

Otot pada perineum yang anjal akan lebih senang mengembang dan menguncup tanpa meninggalkan koyakan yang teruk.

Fokus ke arah perut dan anda meneran dari abdomen dan ke bawah, seperti meneran berak sembelit.

Meneran terlalu awal ketika kepala bayi masih lagi belum nampak pada vagina menyebabkan faraj membengkak dan mudah koyak.

Rapatkan dagu ke dada, anda berkeadaan sama seperti udang membengkok.

Pegang pergelangan kaki, dan jangan sesekali mengangkat punggung ataupun punggung terhuyung hayang ke kanan ke kiri.

Macam nk tangkap bola pulak gayanya misi nak sambut kelahiran bila punggung digerakkan ke sana ke mari.

Apabila anda hendak diperiksa, bagi kerjasama. Bukannya terkepit-kepit sampai jari jururawat atau doktor tak boleh keluar. Banyakkan berzikir dan berselawat, bukannya meraung sepenuh jiwa dan raga.

Ya, memang saya tak pernah bersalin dan tak rasa sakit bersalin. Tapi pelbagai karenah manusia saya dah jumpa sepanjang masa saya bekerja mengendalikan kes-kes bersalin tak mengira kes berisiko rendah atau tinggi.

Benda sebegini perlu dimaklumkan supaya pesakit membuat persediaan fizikal dan mental.


Bagaimana Lelaki Ini Bayar Yuran Universiti Dengan Crowdfunding (1987)

Kita sudah biasa mendengar istilah 'crowdfunding' atau pembiayaan beramai-ramai, yang kerap kali dilakukan apabila sesuatu individu, badan atau organisasi memerlukan bantuan atau dana segera.

Kewujudan laman-laman seperti Kickstarter atau Indiegogo mempopularkan sistem 'crowdfunding' kerana model tersebut mampu menyediakan dana dalam masa yang cepat untuk disalurkan, tanpa perlu melalui sistem birokrasi yang berjela-jela.

Adakah anda peminat sistem crowdfunding? Tahukah anda berkenaan kisah seorang remaja bernama Mike Hayes yang menggunakan sistem serupa bagi mendapatkan dana bagi beliau mampu menyambung pengajian beliau...pada tahun 1987?

Mike Hayes hanyalah orang kebanyakan yang dapat kita jumpa setiap hari. Dia datang dari keluarga kelas pertengahan, ayahnya seorang ahli farmasi sementara ibunya pula guru sekolah di Illionis, Amerika Syarikat.

Sebagai anak bongsu dalam keluarga, empat orang abang dan kakaknya sudah meneruskan pengajian mereka di peringkat tertiari, menyebabkan beban kewangan yang besar perlu ditanggung ibu bapanya. Walaupun begitu, ibu bapa Mike tetap mahu melakukan pinjaman bagi menampung perbelanjaan pengajian Mike.

Menyedari tanggungjawab berat ibu bapanya, Mike tahu dia perlu membantu namun wang tersimpan sebanyak $2500 hasil dia bekerja sebagai pembantu kedai runcit nyatalah tidak mencukupi, bagi menampung yuran sebanyak $28,000 untuk pengajian selama empat tahun.

Mike mendapat satu idea yang bunyinya kelihatan sangat mudah. Dia menghubungi seorang kolumnis terkenal akhbar Chicago Tribune, bernama Bob Greene (gambar di atas) dan memohon bantuan Bob menjayakan rancangannya. Bob ketika itu adalah seorang penulis terkenal yang kolumnya disiarkan lebih 200 surat khabar di seluruh Amerika Syarikat.

Mike merayu kepada Bob untuk meminta pembaca-pembacanya yang Mike anggarkan jutaan orang, agar setiap orang daripada mereka mendermakan 1 sen melalui surat yang dialamatkan terus kepada Mike.

Dalam artikel yang disiarkan pada 6 September 1987, Bob meminta pembacanya mengorbankan sedikit wang, lebih kurang 23 sen. 1 sen untuk Mike dan 22 sen lagi untuk membeli setem serta sampul yang diperlukan.

Tidak sampai sebulan artikel itu ditulis, peti surat Mike penuh dengan 70,000 ribu pucuk surat dengan derma sebanyak $23,000 dalam bentuk 1 sen, 5 sen, 10 sen dan 25 sen dihantar. Tiga penderma mendermakan cek bernilai $100.

Akhirnya setelah keadaan reda, Mike dan keluarganya mempunyai lebih $29,000 untuk mereka gunakan dalam menampung yuran dan perbelanjaan pendidikan Mike di universiti. Amaun ini melebihi $1000 sasaran awal mereka yang hanya berhasrat mendapatkan $28,000 sahaja. Semua 90,000 keping surat yang diterima disimpan keluarga Mike.

Mike memulakan pengajiannya dalam bidang sains makanan dan berjaya menamatkan pengajian pada tahun 1991 tanpa mempunyai hutang pinjaman pendidikan. Orang ramai mula bertanya dengan Bob, apa berlaku dengan Mike selepas beberapa tahun berlalu. Bob menghubungi Mike semula untuk mendapatkan status terbaru beliau.

Mike menceritakan tentang pengalaman menjadi selebriti kecil pada mulanya, setelah namanya dikenali kerana tindakan luar biasanya. Dia ditemuramah oleh televisyen, ramai gadis menghantar gambar kepadanya dan apabila di luar, Mike kerap ditegur mereka yang mengenali beliau. Lama-kelamaan Mike meneruskan kembali kehidupan seperti biasa dan selamat menamatkan pengajiannya.

Namun dia tidak dapat mengelak daripada menyedari wujud individu-individu yang mempersoalkan kaedah yang dilakukannya. Mike mengakui ada pihak menganggap dia tidak layak mendapat bantuan itu, sehingga tidak perlu bersusah payah seperti orang lain yang berhutang selepas tamat belajar. Dia juga, bagi mereka yang menyangkalnya - bukannya datang dari keluarga susah dan memerlukan.

Walaupun demikian, Mike menganggapnya sebagai satu perkara biasa dan menganggap apa yang berlaku, baik atau buruk merupakan satu pengalaman berharga bagi dirinya. Nasibnya baik orang ramai mahu menghulurkan sumbangan.

$1000 lebihan derma yang diterima didermakan kembali kepada mana-mana penderma yang memerlukan wang tersebut. Mike memilih secara rawak mana-mana surat yang dia terima dan cuba menghubungi individu tersebut, bertanya sama ada mereka memerlukan atau tidak wang tersebut untuk kegunaan pendidikan mana-mana individu dalam keluarga mereka.

Begitulah bagaimana kisah crowdfunding berjaya dilakukan pada tahun 1987, hanya dengan menggunakan kolum dalam akhbar dan permintaan 1 sen daripada mereka yang sudi menghulurkan bantuan.


Sejarah Penemuan Antibiotik Penicilin Yang Mengubah Dunia Perubatan

Penciptaan ubat antibiotik sememangnya telah membawa perubahan yang besar dalam dunia perubatan. Kebiasaannya, apabila anda ke klinik kerana kerana sakit ringan seperti demam, batuk atau selsema, doktor biasanya akan memberikan antibiotik sebagai salah satu ubat kepada pesakit.

Antara antibiotik yang terkenal adalah penicilin. Ianya sangat efektif digunakan untuk melawan penyakit yang disebabkan oleh jangkitan bakteria staphylococci dan streptococci. Walau bagaimanapun, tidak semua penyakit boleh diubati dengan penicilin memandangkan terdapat beberapa jenis baktera yang sudah merevolusi dan mempunyai ketahanan terhadap antibiotik penicilin ini.

Penciptaan penicilin ini juga membuka lembaran baru dalam dunia perubatan apabila lebih banyak antibiotik berjaya dicipta selepasnya. Walau bagaimanapun, tahukah anda bahawa penicilin sebenarnya dijumpai secara tidak sengaja dalam makmal?

Mengikut rekod sejarah perubatan, penicilin telah dijumpai pada September 1928 di London. Penemuan secara tidak sengaja penicilin ini dikreditkan kepada Dr. Alexander Fleming, seorang ahli bakteriologis yang bertugas di St. Mary’s Hospital, London. Tahun 2018 menandakan ulang tahun ke 90 tahun penicilin dijumpai.

Pada ketika itu, kajiannya adalah berkaitan dengan virus influenza. Dr. Alexander Fleming sememangnya terkenal sebagai seorang yang cuai. Sebelum pergi bercuti selama 2 minggu, beliau terlupa meletakkan piring petri yang digunakan untuk kajiannya ke dalam peti kawalan di makmalnya.

Setelah pulang bercuti di Scotland selama 2 minggu, beliau dapati bakteria staphylococcus yang dikajinya itu sudah terkontaminasi. Terdapat lapisan fungi padanya. Kerana sifat ingin tahu berkaitan lapisan tersebut, beliau telah meletakkannya di bawah mikroskop.

Ternyata beliau begitu kagum kerana fungi yang telah mengkontaminasi virus tersebut sebenarnya telah menghalang virus tersebut daripada terus merebak. Lapisan fungi ini telah diberi nama Penicillium notatum, iaitu antibiotik pertama yang ditemui.

Penemuan secara tidak sengaja ini ternyata mengkagumkan Dr. Alexander Fleming sendiri. Beliau kemudiannya menunggu beberapa minggu lagi bagi memastikan beliau memiliki jumlah Penicillium notatum yang cukup untuk kajiannya.

Penemuan fungi Penicillium notatum ini juga hanyalah satu permulaan baru. Pada doktor mengambil lebih 10 tahun untuk mengkajinya sebelum ianya digunakan secara meluas dalam bidang perubatan.

Pada peringkat awal, Dr. Alexander Fleming percaya terdapat beberapa faktor bagaimana Penicillium notatum ini mampu menghalang pembiakan bakteria dan mengkaji kemungkinan ianya digunakan untuk memerangi penyakit berjangkit.

Walaupun dijumpai pada tahun 1928, antibiotik penicilin hanya pertama kali digunakan pada pesakit pada Mac 1942, iaitu kira-kira 14 tahun kemudian. Anne Miller menjadi pesakit pertama yang berjaya diubati dengan antibiotik penicilin.

Pada ketika itu, beliau telah terlantar sakit dan hampir mati di New Haven Hospital setelah keguguran. Keguguran tersebut telah menyebabkan telah dijangkiti sejenis jangkitan pelik yang menyebabkan keracunan darah. Beliau akhirnya berjaya diselamatkan dengan penggunaan penicilin.

Penicilin juga telah menyelamatkan banyak nyawa dalam era peperangan. Mengikut rekod, antara sebab utama kematian pada zaman Peperangan Dunia Pertama adalah jangkitan penyakit berbahaya. Dengan penggunaan antibiotik, peratusan kematian disebabkan jangkitan bakteria pneumonia berjaya dikurangkan daripada 18% pada Perang Dunia Pertama kepada kurang 1% pada Perang Dunia Kedua.

Menyedari akan potensi antibiotik ini dalam bidang perubatan, banyak syarikat Amerika Syarikat telah berlumba-lumba menghasilkannya. Antara Januari hingga Mei 1942, hanya 400 juta unit ubat penicilin dihasilkan. Menjelang penhujung Perang Dunia, syarikat-syarikat daripada Amerika Syarikat telah menghasilkan 650 bilion unit penicilin setiap bulan.


5 Pemain Bola Sepak Dengan Rumah Paling Mahal Di Dunia

Dunia bola sepak dikejutkan dengan perpindahan pemain terbaik dunia Cristiano Ronaldo ke kelab Juventus dengan nilai perpindahan RM558 juta.

Apa yang lebih mengejutkan adalah pendapatan tahunannya mencecah RM140 juta, iaitu RM11.67 juta sebulan, yang mana sangat tinggi memandangkan usianya yang agak lanjut.

Ia membuatkan kita terfikir, dengan pendapatan tak masuk akal bagi orang biasa, pastinya kebanyakan daripada pemain bintang ini melaburkan wang mereka terhadap rumah supaya mereka boleh pulang dan berehat dengan selesa selepas berlatih.

iluminasi.com kongsikan 5 pemain bola sepak dengan rumah antara paling mahal di dunia.

Sering dianggap sebagai antara pemain bola sepak terhebat dalam sejarah, tak perlu diperkenalkan lagi pemenang 5 kali anugerah Ballon d'Or dan penjaring gol terbanyak bagi Barcelona dan Argentina ini.

Jika anda lihat rumah Messi dari pandangan udara, anda akan tahu betapa beliau sangat cintakan sukan ini.

Terletak di kawasan perbandaran Llavaneres Sant Andreu, kira-kira 32 kilometer di utara bandar Barcelona, rumah ini bernilai RM35.5 juta.

Ia diberi nama "One-Zero Eco House" dan ruang kawasan rumah ini dibahagikan kepada dua bahagian seperti padang bola sepak dengan satu sisi dijadikan kolam renang yang sangat luas.

Bangunan rumah yang terletak di tengah-tengah kawasan ini tersangat unik dan jika dilihat daripada atas, ia berstruktur bulat meniru bentuk bola sepak, dengan corak heksagon klasik berfungsi sebagai pembahagi struktur.

Malah, keseluruhan bangunan ini kelihatan membentuk nombor 10, nombor jersi yang dipakai oleh Lionel Messi. Juga dilaporkan bahawa bumbung rumah ini direkabentuk untuk melambangkan anugerah Ballon d'Or.

Boleh dikatakan pemain terbaik yang pernah melangkah kaki di atas padang bola sepak, seolah-olah apa sahaja yang disentuh Cristiano Ronaldo berubah menjadi emas.

Sering dibandingkan dengan Lionel Messi, Cristiano juga menerima 5 anugerah Ballon d'Or setakat ini dan menjadi pemain bola sepak pertama yang pernah memenangi Liga Juara-Juara Eropah sebanyak 5 kali dengan tiga kejuaraan berturut-turut pada tahun 2016, 2017 dan 2018.

Dengan karier yang sangat hebat dan pendapatan yang tak masuk akal, sudah tentu rumah berharga RM28 juta ini adalah biasa baginya.

Mansion La Finca milik Cristiano adalah satu hasil seni bina yang sangat menonjol di atas tanah berkeluasan 8,600 kaki persegi.

Ia mempunyai 7 buah bilik tidur dan 8 buah bilik air. Rumah yang canggih ini direka oleh A-cero, yang mana digelarkan sebagai pakar rekabentuk di Sepanyol.

Rumah ini juga mempunyai bilik permainan untuk anaknya, Cristiano Jr dan bilik trofi yang memaparkan anugerah-anugerah yang dimenanginya.

Kolam renang pula terletak di bahagian belakang rumah bersama-sama garaj dan sudah tentu, sebuah padang bola mini.

Bintang Wales ini memulakan kariernya bersama kelab Southhampton FC sebagai pemain pertahanan kiri. Pada tahun 2007, beliau berpindah ke Tottenham Hotspur dengan nilai perpindahan sebanyak RM35 juta.

Di bawah bimbingan Harry Redknapp, Gareth Bale telah berubah menjadi senjata maut untuk pasukannya dan sangat terkenal dengan kelajuannya yang menakjubkan.

Beliau dinamakan sebagai Pemain Muda Terbaik Tahunan PFA tiga kali berturut-turut dari tahun 2011 hingga 2013.

Dan pada tahun 2013, beliau mengejutkan dunia dengan nilai perpindahan tertinggi ketika itu iaitu RM468.6 juta, ke Real Madrid.

Kini, Bale tinggal di rumah yang dahulunya dimiliki pemain legenda Brazil, Kaka. Rumah ini terletak di kejiranan yang sama dengan Zinedine Zidane, Cristiano Ronaldo dan pelakon Penelope Cruz.

Ia adalah salah satu kawasan yang paling eksklusif dan bernilai tinggi di Sepanyol, berukuran kurang daripada beberapa batu di setiap arah.

Rumah dua tingkat ini dilengkapi dengan 4 bilik tidur, enam garaj, kolam renang, gim, dan dua bilik utiliti.

Secara umumnya dianggap sebagai pemain tengah paling hebat dalam sejarah, Andres Iniesta menghabiskan sebahagian besar kerjayanya dengan Barcelona di mana dia adalah kapten pasukan selama tiga musim.

Sepanjang kariernya, beliau telah memenangi 33 piala dan dua treble bersejarah (2009 dan 2015). Beliau juga telah memenangi kejohanan Eropah sebanyak dua kali untuk Sepanyol, serta menjulang Piala Dunia pada tahun 2010.

Tidak seperti kebanyakan rumah pemain-pemain bintang, rumah Iniesta terletak di kawasan bandar.

Dinamakan bersempena dirinya sendiri untuk melambangkan kejayaannya, struktur rumah ini dihasilkan untuk kelihatan seperti sebuah muzium.

Rumah yang luas ini memiliki 5 buah bilik tidur, sebuah kolam renang dengan logo Barcelona yang besar di bahagian dasar dan juga sebuah gereja kecil.

Dengan 57 gol dalam 89 perlawanan dijaringkan untuk Brazil sejak penampilannya pada usia 18 tahun, Neymar adalah penjaring gol ketiga terbanyak untuk pasukan kebangsaannya selepas Pele dan Ronaldo.

Dikenali dengan teknik geleceknya yang pantas dan keupayaan untuk bermain dengan kedua-dua belah kakinya, Neymar telah dibandingkan dengan Pele.

Neymar dinamakan Pemain Bola Sepak Amerika Selatan Terbaik bagi tahun 2011 dan 2012, kemudian pindah ke Barcelona di mana beliau memenangi 3 kejuaran dalam tahun yang sama.

Pada 2017, Neymar berpindah secara mengejut ke Paris Saint-Germain dengan harga RM1.03 bilion, menjadikannya pemain paling mahal di dunia.

Terletak di penempatan Bougival, yang bersambung ke bandar Paris, rumah besar lima tingkat Neymar ini satu ketika dahulu pernah dimiliki oleh pemain bola sepak legenda Brazil, Ronaldinho.

Rumah ini mempunyai kolam renang gergasi di bahagian dalaman disertai dengan kerusi berjemur, yang terletak di ruang bawah tanah, dengan pemandangan taman seluas 5,000 meter persegi.

Bercakap tentang gaya hidup yang mewah, ia juga memiliki bilik untuk aktiviti yang lain seperti bilik sauna dan bilik snuker yang luas.


10 Undang-Undang Pelik Negara British

Setiap negara mempunyai adat dan budaya masing-masing yang menjadikan kita sangat unik. Dan daripada setiap sesuatu perkara ini, ada undang-undang di sebaliknya yang dilaksanakan untuk menjaga keharmonian negara.

Namun, terdapat undang-undang yang sangat pelik di sesetengah negara membuatkannya kelihatan seperti tak masuk akal. Dengan itu iluminasi.com kongsikan dengan para pembaca 10 undang-undang British yang sangat pelik pernah dilaksanakan.

Dibawah satu undang-undang tahun 1839, menjadi satu kesalahan untuk mengetuk pintu rumah seseorang dan berlalu pergi begitu sahaja.

Jika anda merancang untuk melakukan penambahan pada rumah yang memerlukan papan dan tinggal di London, ia agak sukar.

Sejak tahun 1939, anda tidak dibenarkan untuk mengangkut kepingan apa menggunakan laluan pejalan kaki.

Menurut Akta Polis Metropolitan 1839, seseorang itu boleh dikenakan denda sebanyak RM2,600 jika anda bermain layang-layang dan ia mengganggu pengguna jalan raya atau penduduk setempat.

Fikir sebelum anda meminta wang kepada orang yang tidak dikenali. Menurut Akta Gelandangan 1824, jika anda memerlukan wang kecil dan memintanya daripada orang yang tidak kenali, ia dianggap sebagai mengemis.

Dan disebabkan kesalahan ini, anda boleh dihantar ke pusat pemulihan untuk gelandangan dan pengemis, di mana mereka diarahkan bekerja.

Pasti anda pernah mengalami situasi di mana anda sudah tak tahan untuk buang air besar sehingga membuatkan anda berasa sakit.

Di Scotland, jika pintu anda diketuk oleh seseorang yang tidak dikenali dan sedang berada dalam keadaan terdesak untuk menggunakan tandas, anda wajib untuk membenarkan.

Wanita dan coklat sememangnya tidak dapat dipisahkan. Namun, anda tak boleh makan coklat sesuka hati di mana-mana sahaja di United Kingdom.

Walaupun undang-undang pelik ini tidak lagi dilaksanakan, namun satu ketika dahulu adalah menjadi satu kesalahan bagi seorang wanita yang memakan coklat dalam kenderaan awam.

Kencing merata-rata di tempat awam adalah satu masalah yang tak dapat dibendung, di serata dunia. Tapi, di UK ia dibenarkan.

Adalah dibenarkan bagi lelaki untuk kencing di tempat awam asalkan di bahagian belakang kenderaan bermotornya dan tangan kanannya menyentuh kenderaannya.

Tiada sesiapa dibenarkan untuk mengimport kentang untuk tujuan perniagaan, masuk ke United Kingdom jika dia mengetahui atau mempunyai sebab untuk mengesyaki bahawa kentang itu berasal dari Poland.

Penggunaan setem pada hari ini tersangatlah jarang bagi kita, melainkan ia melibatkan urusan pejabat atau rasmi.

Melekatkan setem yang mempunyai gambar Ratu Elizabeth II secara terbalik pada sampul surat adalah menjadi satu kesalahan yang sangat besar di UK dan dianggap sebagai mengkhianat.

Parlimen adalah tempat di mana para ahli parliment berdebat dan membentangkan hal-hal berkaitan pentadbiran negara. Kadang-kadang perdebatan menjadi sangat hangat sehinggakan membuahkan kerisauan,.

Adalah dilarang untuk mati di Houses of Parliment. Bangunan parlimen UK dianggap sebagai istana diraja yang bermaksud individu yang mati itu berhak kepada pengkebumian negeri.

Orang Wales dilarang untuk masuk ke bandar Chester yang terletak di barat laut England sebelum matahari terbit dan harus meninggalkannya sebelum matahari terbenam.

Malah, secara teknikalnya tidak menjadi satu kesalahan untuk memanah orang Wales selepas tengah malam hari Ahad, asalkan ia dilakukan dalam kawasan bandar tersebut.


7 Tunjang Perjuangan Golongan LGBT Di Malaysia Dan Seluruh Dunia

Negara kita dikejutkan dengan beberapa kenyataan, baik daripada pihak Menteri ataupun daripada golongan aktivis yang cenderung menyokong LGBT secara terbuka. Kenyataan-kenyataan yang dibuat membuka perbincangan pada skala besar bukan saja pada peringkat orang biasa, malahan mampu melibatkan juga individu-individu yang berkuasa dalam membentuk dasar negara kita.

Suara daripada belah aktivis kerap kali menyebut yang perjuangan aktivis LGBT di Malaysia berbeza, berbanding apa yang diminta di luar negara. Buat masa sekarang, kami mengambil sikap tunggu dan lihat dalam menilai kebenaran kata-kata itu namun kenyataan itu membuatkan penulis berminat untuk mengetahui serba sedikit, apa sebenarnya permintaan golongan LGBT di luar negara.

Berikut adalah tujuh permintaan paling penting yang kerap kali disuarakan golongan LGBT di luar negara dapat penulis simpulkan, agar dapat kita memahami dengan lebih jelas apa sebenarnya bentuk-bentuk permintaan yang kerap kali disuarakan golongan LGBT di luar negara.

Golongan LGBT percaya perlunya diwujudkan satu undang-undang yang melindungi mereka daripada diskriminasi di tempat kerja, hanya disebabkan kecenderungan seksual mereka yang berada di luar norma masyarakat. Sebagai contoh - mereka mahukan perlindungan daripada dipecat daripada pekerjaan seandainya kecenderungan seksual mereka diketahui orang ramai. Selain itu, mereka juga percaya kerajaan sepatutnya bertindak lebih tegas terhadap majikan yang tidak mahu mengambil mereka bekerja, hanya kerana mereka tergolong dalam kelompok LGBT.

Kami tidak pasti mengapa isu ini boleh menjadi besar di negara kita, sedangkan jawapannya jelas kita sepatutnya menggunakan tandas awam mengikut jantina kelahiran kita, tak kiralah sama ada seseorang itu sudah pun melakukan pembedahan tukar jantina atau tidak. Ini adalah untuk melindungi kepentingan semua pihak khasnya wanita.

Walaupun demikian di negara-negara barat, golongan LGBT kini mula lebih lantang memperjuangkan supaya diwujudkan ruangan tandas dan bilik air yang bersifat neutral jantina, kerana mereka rasakan ini lebih adil untuk semua. Beberapa negara sudahpun memperkenalkan tandas berbentuk uniseks, kerana mereka percaya tidak perlu wujud sekatan jantina dalam isu penggunaan tandas. Selain itu, tandas uniseks juga memerlukan ruangan yang sedikit berbanding tandas mengikut jantina.

Pasti anda pernah dengar tentang rungutan aktivis LGBT setiap kali pihak Jabatan Agama melakukan tangkapan dan mewajibkan mereka yang ditangkap, menjalani kursus pemulihan agar dapat kembali ke jalan yang lurus. Golongan LGBT percaya tindakan sedemikian adalah tidak adil kerana tidak ada pihak berhak untuk membetulkan atau 'meluruskan' seseorang, apatah lagi orientasi seksual individu tersebut secara paksa.

Mereka percaya sesi kaunseling atau terapi yang diadakan bagi tujuan mengubah atau membuang keinginan seksual seseorang terhadap individu sejantina adalah satu bentuk pelanggaran hak kemanusiaan. Pada pandangan mereka, semua individu berhak memilih dengan siapa saja dia nak bersama, tanpa ada gangguan atau campur tangan pihak berkuasa, masyarakat lain, pemerintah malahan ahli keluarga.

Kita belum lagi mendengar kes serupa ditimbulkan di negara kita tetapi di negara di mana golongan LGBT diiktiraf, golongan LGBT tetap menghadapi masalah diskriminasi dalam usaha mendapatkan kemudahan perumahan yang selesa. Pihak bank kebiasaannya enggan menawarkan perkhidmatan pinjaman secara perkongsian bagi pasangan sama jantina.

Penyewa rumah juga secara statistiknya kurang gemar menyewakan rumah kepada golongan LGBT. Sebagai contoh, agak mengejutkan di Amerika Syarikat, negeri yang melindungi hak LGBT didapati berlaku kes diskriminasi terhadap bakal penyewa kelompok LGBT yang lebih tinggi dalam isu penyewaan rumah berbanding negeri-negeri yang tidak mengiktiraf LGBT.

Sukar untuk kami mengerti di mana logiknya seorang transgender mampu dibenarkan bertanding dalam sukan kategori wanita, sedangkan realitinya seorang transgender mempunyai kelebihan berbanding wanita dalam sukan yang sama. Sebagai contoh, kes melibatkan atlit MMA Fallon Fox yang dilahirkan lelaki tetapi kini bertanding dalam kategori wanita.

Dalam satu pertarungan dengan seorang atlit MMA bernama Tamikka Brents, Fox berjaya menewaskan Brents dengan mudah, menyebabkan beberapa kecederaan teruk dan kepala Brents retak. Selepas perlawanan itu, Brents memohon agar keputusan untuk membenarkan transgender bertanding disemak semula kerana dia percaya kedudukannya sebagai antara atlit perempuan terkuat MMA pun, langsung tidak berupaya melawan Fox yang dianggapnya terlalu kuat.

Pihak Majlis Olimpik Dunia juga mengumumkan pada bulan April 2018 beberapa syarat lebih ketat dalam menyeimbangkan pertandingan di antara atlit transgender wanita dengan atlit wanita. Peraturan baru ini akan mula diperkenalkan pada Olimpik Tokyo 2020. Kita tunggu dan lihatlah apa yang akan berlaku kelak.

Perjuangan LGBT dalam memastikan mereka dibenarkan memohon hak mendapatkan anak angkat bukanlah sesuatu yang baru bagi negara-negara barat. Kebanyakan pasangan LGBT sudah pastilah tidak mampu mempunyai anak sendiri, jadi satu-satunya jalan untuk mereka mempunyai anak adalah dengan mengambil anak angkat.

Sehingga kini, hanya 26 buah negara di seluruh dunia membenarkan pasangan sama jantina mengambil anak angkat. Namun begitu, prosesnya tetap mencabar berikutan perbezaan syarat kelulusan mengikut agensi yang dilantik kerana kebanyakan agensi hanya membenarkan pasangan yang sudah berkahwin saja mengambil anak angkat untuk dijaga.

Setakat ini, ada 29 buah negara di seluruh dunia yang mengiktiraf perkahwinan sejenis dengan majoritinya terletak di Eropah. Walaupun mendapat bantahan daripada pihak gereja, kebanyakan negara ini memilih untuk membenarkan pendaftaran perkahwinan sama jenis sebagai satu bentuk ikatan yang sah.

Selain itu, wujud juga beberapa negara yang mengiktiraf hubungan sama jenis tetapi tidak mengiktiraf perkahwinan mereka, seperti Itali dan Switzerland yang membenarkan pendaftaran berbentuk 'civil union.'

Bagi membezakan perkahwinan jantina berlawanan dengan perkahwinan sama jantina, kebanyakan negara yang sudah mengiktiraf perkahwinan sama jenis ini mengkategorikan perkahwinan kepada dua jenis - tradisional dan sama jantina bagi memudahkan urusan pendaftaran.

Kami berharap dengan penerangan ringkas ini, anda dapat lebih memahami apa yang diperjuangkan oleh golongan LGBT. Kami biarkan kepada anda untuk membuat keputusan sendiri sama ada anda rasakan baik untuk negara kita memperkenalkan langkah-langkah serupa atau terus menutup pintu, mengelakkan perkara sama dapat dilaksanakan di negara kita.Sebagai sebuah negara yang meletakkan Islam sebagai agama rasmi, harapan kami tentulah untuk melihat agar masyarakat kita terus meletakkan agama sebagai asas kepada tunjang masyarakat.


Kisah Spekulasi Tentang Lukisan Termahal Dunia - Salvator Mundi

Sebelum ini Iluminasi pernah menerbitkan satu artikel mengenai Salvator Mundi : Lukisan Nabi Isa Berharga RM1.84 Billion Paling Mahal Di Dunia. Lukisan termahal yang dijual pada 15 November 2017 di New York itu kini dipersoal hanya beberapa bulan setelah terjual.

Lukisan berharga RM 1.84 Billion yang dipercayai sebagai salah satu karya teragung Leonardo da Vinci itu kini menjadi persoalan apabila Dr. Matthew Landrus, seorang penyelidik di Universiti Oxford dan juga pakar bagi hasil karya da Vinci, mendakwa pelukis agung itu sebenarnya menyumbang hanya 20% sahaja kerja kepada lukisan itu.

Landrus memberitahu CNN bahawa ia sememangnya lukisan da Vinci akan tetapi dengan bantuan penolongnya iaitu Bernardino Luini. Landrus menambah lagi, dia berpendapat gaya lukisan Luini nyata terserlah di dalam lukisan Salvator Mundi.

Luini adalah seorang pelukis dari utara Italy yang lahir pada 1480 dan merupakan pembantu studio da Vinci yang juga melukis dengan gaya yang sama dengan gurunya itu. Luini yang juga seorang pelukis sering menjadikan lukisan berkisarkan Kristian sebagai subjeknya. Salah satu lukisannya iaitu "The Madonna and Child with Saint George and an angel" telah dilelong baru-baru ini di London dengan harga sekitar RM 900,000.

Landrus sudah dua kali melihat lukisan Salvator Mundi dari jarak dekat dan telah mengkaji lukisan itu menggunakan teknologi imbasan resolusi tinggi, begitu yakin tentang peranan penting Luini di dalam lukisan itu.

Ketika ditemu ramah The Guardian, Landrus berkata "melihat kepada beberapa hasil kerja lukisan yang dihasilkan oleh pelajar da Vinci, anda akan mendapati lukisan Luini adalah sama seperti yang terdapat di dalam lukisan Salvator Mundi."

Lukisan yang memaparkan gambar Jesus atau Nabi Isa sedang memberi restu sambil memegang bebola kristal itu kini berada di dalam simpanan Jabatan Kebudayaan dan Perlancongan Abu Dhabi. Ia akan dipamerkan di The Louvre Abu Dhabi pada September ini sebelum ia dihantar ke pameran Leonardo da Vinci di The Lourve di Paris pada tahun 2019.

Tambah Landrus kepada CNN lagi, hasil kerja Luini yang paling mudah dikesan ialah pada kain, jubah dan tali Jesus di dalam lukisan itu. Walaupun begitu, Landrus memastikan adalah penting untuknya menyatakan bukan kesemuanya adalah sentuhan Luini.

Dia percaya bahawa da Vinci telah menyiapkan lukisan ini apabila tanda-tanda pada tangan, muka, bebola kristal dan juga kehalusan campuran warna dan tona pada lukisan ini adalah bukti hasil kerja da Vinci. Landrus berkata kerjasama di antara seorang artis dan pembantunya adalah perkara biasa pada zaman itu.

Ini bukanlah pertama kali lukisan ini dikaitkan dengan Luini. Pada tahun 1900 apabila lukisan ini muncul semula setelah hilang selama 200 tahun, Sir Charles Robinson telah mengaitkan lukisan ini dengan hasil kerja Luini. Walau bagaimanapun, pakar penilai dengan teknologi terhad pada waktu itu berpendapat sebaliknya.

Ada beberapa orang pakar yang bersetuju dengan dakwaan Landrus dan menyoal lukisan itu. Namun, ada juga yang masih percaya ia adalah hasil kerja sebenar da Vinci. Perdebatan ini sudahpun berlangsung selama lebih dari 100 tahun dan mungkin akan berterusan untuk satu jangka masa yang panjang lagi.


Kenapa Kita Selawat Kepada Nabi Ibrahim AS Dalam Tahiyat Akhir?

Pernahkah anda terfikir mengapa di dalam Tahiyat Akhir kita berselawat ke atas Nabi Ibrahim AS dan bukannya nabi-nabi yang lain? Apakah keistimewaan Nabi Ibrahim AS sehingga kita berselawat ke atasnya serta keluarga? Ini adalah kerana selawat yang dikenali sebagai Selawat Ibrahimiyah itu adalah petunjuk yang diajarkan oleh Nabi Muhammad SAW.

Terdapat beberapa riwayat yang menukilkan cara atau kaifiyat untuk berselawat ke atas Baginda SAW. Antaranya ialah riwayat dari Ka’ab bin ‘Ujrah RA. Sahabat yang mulia ini menceritakan bahawa para sahabat pernah bertanya kepada Nabi SAW tentang bagaimana cara berselawat kepada beliau.

Nama Nabi Ibrahim AS kekal di dalam bacaan Tahiyat di dalam solat kita, adalah merupakan satu penghormatan & doa yang dikabulkan oleh Allah Ta’ala kepada Baginda AS. Firman Allah Ta’ala yang menggambarkan kisah permohonan doa Nabi Ibrahim AS kepada-Nya melalui beberapa potong ayat di dalam Al-Quran di antaranya ialah :

Sebab yang lainnya ialah kerana beliau berkata kepada Nabi Muhammad SAW pada malam Mikraj "sampaikan salamku kepada umatmu", sedangkan para nabi yang lain tidak berbuat demikian. Oleh sebab itu, kita diperintahkan berselawat kepadanya dan ahli keluarganya sebagai balasan atas kebaikan dan kemuliaannya.

Nabi Ibrahim juga merupakan Nabi yang paling banyak menerima ujian dari Allah dan berjaya menghadapi kesemua 40 ujian dengan berjaya. Para ulama juga berpendapat Selawat Ibrahimiyah dimasukkan ke dalam Tahiyat akhir adalah kerana keluarga Nabi Ibrahim AS iaitu Nabi Ismail AS, Nabi Ishak AS, Hajar dan Sarah berdoa kepada Allah agar menyampaikan salam mereka kepada sesiapa yang mengerjakan ibadah haji.

Nabi Ibrahim a.s juga digelar sebagai ‘Khalilullah’, manakala Nabi Muhammad SAW pula digelar sebagai ‘Habibullah’. Kedua-dua gelaran itu bermakna: ‘Kekasih Allah Ta'ala’, akan tetapi perkataan ‘Habib’ pada ‘Habibullah’ itu lebih kepada yang paling dikasihi oleh Allah Ta’ala.

Lafaz selawat ini sebagus-bagus, selengkap-lengkap dan sesempurna lafaz ke atas junjungan Nabi Shallallahu ‘Alaihi Wasallam. Sebab itu selawat ini ditentukan bacaannya di dalam solat. Ibnu Taimiyyah berkata, “Selawat yang paling sempurna untuk Rasulullah adalah Selawat Ibrahimiyah.”


Kisah Diplomat Jepun Selamatkan Pelarian Yahudi Dari Holocaust - Chiune Sugihara

Perang sentiasa mengeluarkan apa yang terbaik dan terburuk dalam kemanusiaan.

Perang Dunia II, konflik terbesar yang pernah berlaku di atas muka bumi telah menyaksikan tindakan yang hebat dari kedua-dua kejahatan dan keberanian, kadang-kadang dari pihak yang tidak dijangka.

Chiune Sugihara adalah seorang diplomat Jepun yang ditempatkan di Lithuania sebagai konsul ketika perang berlaku. Sugihara telah dipilih dengan baik untuk berkhidmat untuk jawatan ini kerana beliau fasih dalam berbahasa Rusia.

Malah, kedudukan terdahulunya sebagai Menteri Luar Negeri di Manchuria melihatkan beliau telah membantu rundingan pembelian kereta api Manchuria dari Rusia, namun belau telah meletak jawatan dari jawatan ini sebagai protes tindakan kerajaannya terhadap orang Cina.

Apabila perang mula dirasai di Eropah, kerajaan Jepun memutuskan bahawa mereka memerlukan seseorang yang boleh mengumpulkan maklumat mengenai pergerakan pasukan Jerman dan Soviet.

Jadi, mereka menghantar Sugihara ke lokasi yang strategik di Baltik, iaitu di Kaunas, Lithuania yang mana beliau bakal berada di barisan hadapan perang.

Perang meletus tidak lama selepas Chiune Suhigara tiba di Kaunas, bersama isteri dan anak-anaknya. Pencerobohan Hitler terhadap Poland telah menimbulkan konflik yang akan memberikan kesan kepada seluruh dunia.

Walaupun Lithuania masih belum terjejas oleh kengeriannya perang ini, aliran kemasukan pelarian Yahudi yang melarikan diri dari tanah Poland setelah Jerman menceroboh, membawa bersama mereka beberapa cerita yang mengerikan.

Sugihara dan keluarganya menyaksikan sendiri kesan perang secara langsung ketika Kesatuan Soviet membuat perjanjian dengan Jerman dan membenarkan pasukan Rusia untuk menduduki negara tempat di mana mereka ditempatkan.

Pendudukan oleh Komunis mengakibatkan kesan kemusnahan pemusnahan yang sama diikuti dengan pengumpulan sumber makanan, penangkapan besar-besaran, dan pengusiran.

Konsul Sugihara tiba-tiba menyedari bahawa dirinya berada dalam kedudukan yang unik untuk dapat membantu keluarga Yahudi yang kini terperangkap di antara Hitler dan Stalin.

Sebagai seorang diplomat, dia dapat mengeluarkan visa meninggalkan negara, yang memberikan perbezaan di antara kehidupan di dunia baru atau kematian di dunia lama bagi pelarian-pelarian Yahudi ini.

Bersama dengan konsul Belanda iaituJan Zwartendijk (satu-satunya konsul yang tinggal di Kaunas setelah Soviet memerintahkan semua diplomat asing untuk keluar), Sugihara datang dengan rancangan berpotensi yang dapat menyelamatkan beratus-ratus nyawa.

Rancangan tersebut adalah mengeluarkan visa transit Jepun, membolehkan pelarian melakukan perjalanan ke timur merentasi Kesatuan Soviet ke Jepun, dan Zwartendijk akan memberikan keizinan masuk pelarian bagi jajahan Belanda di Caribbean, di mana mereka akan berada jauh dari bahaya kem tahanan.

Walaupun rancangan kelihatan agak lancar, namun terdapat satu masalah. Kerajaan Jepun dengan tegas menafikan pemintaan Sugihara berkali-kali untuk mengeluarkan visa tersebut.

Budaya Jepun memberi penekanan yang berat terhadap ketaatan dan Sugihara tahu dia berisiko membahayakan bukan sahaja kerjayanya, tetapi keluarganya dengan tidak mematuhi perintah pihak atasan.

Namun, oleh kerana cara Sugiharan dibesarkan dalam kelas samurai yang menghargai kehormatan lebih dari apa pun dan selepas perbincangan teliti, beliau memutuskan untuk tidak memalukan diri sendiri dan membantu mereka yang memerlukan pertolongan.

Lebih daripada 29 hari pada tahun 1940, Chiune Sugihara dan isterinya menghabiskan masa berjam-jam menulis surat dengan tangan.

Mereka bekerja tanpa mengenal penat lelah untuk menghasilkan sehingga 300 surat sehari, jumlah yang biasanya akan mengambil masa sebulan untuk dihasilkan.

Malah, mereka tidak berhenti untuk makan dan terus menulis visa yang begitu berharga sehinggalah beliau dan keluarganya dipaksa keluar daripada Kaunas, dihantar meninggalkan Lithuania dengan kereta api.

Walaupun begitu, Sugihara masih enggan berputus asa dan meneruskan usahanya.

Ketika berada di dalam kereta api, beliau dengan pantas membaling kertas visa yang kosong dengan cap dan tandatangannya melalui tingkap kepada orang ramai yang akan diisi kemudian.

Dan apabila kereta api semakin laju dan menjauhi, Sugihara membaling cap rasminya kepada seorang pelarian dengan harapan ia dapat digunakan untuk mengeluarkan lebih banyak visa.

Chiune Sugihara tidak pernah memberitahu sesiapa selain daripada ahli keluarganya tentang apa yang telah dilakukannya dan agak menghairankan kerana kerajaan Jepun tidak pernah mengetahui tentang ketidakpatuhannya ini.

Kisah ini diketahui apabila mereka yang terselamat mula menceritakan mereka mengenai diplomat yang telah menyelamatkan mereka pada akhir tahun 1960-an dan 1970-an.

Pada tahun 1985, Chiune Sugihara dianugerahkan kehormatan tertinggi Israel, "Righteous Among Nations". Beliau adalah satu-satunya warganegara Jepun yang pernah menerima kehormatan. ini.

Sejumlah 40,000 orang yang dianggarkan masih hidup hari ini terima kasih kepada visa yang dikeluarkan oleh Sugihara.

Tak kisah siapa yang beliau tolong, kisah ini menunjukkan kuasa luar biasa yang terletak pada pilihan individu.


Sejarah 'Zaman Konfrontasi' Malaysia-Indonesia

Rancangan penubuhan Persekutuan Malaysia diumumkan pada bulan Mei tahun 1961, menggabungkan Malaya, Singapura, North Borneo (Sabah), Sarawak dan Brunei ke dalam satu gabungan.

Indonesia mula merasakan rasa tidak puas hati selepas pemberontak di Brunei memulakan penentangan terhadap idea penubuhan Persekutuan Malaysia, dalam insiden dikenali sebagai 'pemberontakan Brunei Disember 1962.'

Pemberontakan itu didalangi kumpulan melibatkan Tentera Nasional Kalimantan Utara atau TNKU, sebuah pasukan militan yang disokong Indonesia dalam hasrat mahu mewujudkan Persekutuan Borneo Utara.

Persekutuan Borneo Utara adalah rancangan menggabungkan tiga negara (ketika itu) iaitu Sarawak, Borneo Utara dan juga Brunei dalam satu gabungan.

Walaupun demikian, Sultan Brunei sendiri lebih cenderung untuk menyertai Persekutuan Malaysia berbanding Persekutuan Borneo Utara, selepas beberapa siri perbincangan dilakukan antara kesemua pihak.

Bagi Indonesia, penubuhan sebuah Persekutuan Malaysia yang menggabungkan kesemua pihak akan menjadi ancaman kepada mereka.

Ini kerana kerajaan Indonesia percaya penubuhan Malaysia adalah satu cara Britain meneruskan sistem kolonial secara tidak rasmi di Asia Tenggara.

Selain itu, Indonesia juga tidak mahu wujud sebarang bentuk markas tentera Britain di benua ini seandainya Malaysia ditubuhkan. Dikhuatiri itu akan membolehkan Britain terus mengawal pentadbiran kerajaan persekutuan Malaysia.

Selepas pemberontakan Brunei ditumpaskan askar-askar yang dibawa British daripada Singapura, Indonesia mengumumkan sokongan mereka kepada kumpulan pemberontak dan menyatakan bantahan mereka terhadap rancangan menubuhkan Malaysia.

Pada 20 Januari 1963, Menteri Luar Indonesia mengumumkan polisi konfrontasi terhadap Malaya daripada aspek ekonomi dan juga hubungan luar.

Perbincangan cuba diwujudkan untuk mencari jalan keluar, namun tentera Indonesia sudah mula melaksanakan operasi menceroboh masuk Sabah dan Sarawak bagi melakukan operasi-operasi sabotaj dan serangan.

Pada bulan Mei 1963, dalam usaha mahu meredakan ketegangan, Presiden Sukarno dan Tunku Abdul Rahman bertemu.

Kerajaan Indonesia bersetuju untuk berdamai sekiranya Malaya mengadakan pungutan suara semua pihak bagi menyatakan persetujuan atau bantahan mereka terhadap penubuhan Malaysia, terutamanya warga Borneo Utara.

Walau bagaimanapun, kerajaan Malaya tidak memenuhi hasil perbincangan itu dan Tunku Abdul Rahman menandatangani perjanjian di London pada 9 Julai 1963, menetapkan penubuhan Persekutuan Malaysia pada 31 Ogos 1963.

Ini mengakibatkan kemarahan Indonesia terhadap Malaya semakin menjadi-jadi membawa kepada siri rundingan seterusnya di Filipina yang dilihat ada benih persetujuan.

2 hari sebelum tarikh 31 Ogos 1963, kerajaan Malaya mengumumkan yang Malaysia akan ditubuhkan pada 16 September 1963, melanggar hasil perbincangan dua hala di antara Indonesia dan Malaya.

Ini menyebabkan Indonesia menganggap Malaya sengaja melanggar perjanjian yang telah dipersetujui kedua-dua pihak.Persekutuan Malaysia ditubuhkan pada tarikh tersebut tanpa penyertaan Brunei.

Pada 25 September 1963, Presiden Sukarno mengumumkan kempen 'ganyang Malaysia!' sebagai bantahan kepada penubuhan negara kita.

Berikutan pengumuman keras itu, beberapa siri serangan tentera ke atas Sabah dan Sarawak dilakukan oleh tentera Indonesia.

Pada tahun 1964, tentera Indonesia mula menceroboh masuk ke Singapura dan juga Semenanjung Malaysia dalam usaha untuk mencetuskan ketegangan.

Kerajaan Malaysia yang baru ditubuhkan ketika itu terpaksa meminta bantuan tambahan tentera British dan tentera negara Komanwel untuk mempertahankan Malaysia.

Bekerjasama dengan askar Melayu, pertempuran yang berlaku berjaya mendesak tentera Indonesia berundur buat sementara.

Pada bulan Jun dan Julai 1964, Indonesia sekali lagi cuba mensabotaj laluan hubungan di antara Johor dan Singapura namun serangan itu berjaya dipatahkan.

Sebagai serangan balas, bermula tahun 1965 Britain melalui unit propaganda mereka mula menggunakan serangan psikologi ke atas Indonesia, memburukkan Parti Komunis Indonesia dan Presiden Sukarno agar masyarakat Indonesia bangun menentang mereka.

Kaedah ini berhasil berikutan propaganda yang berlaku berjaya menimbulkan ketegangan di kalangan pemimpin-pemimpin tertinggi kerajaan Indonesia.

Pengaruh Sukarno yang sangat bergantung dengan sokongan Parti Komunis Indonesia mula dipersoalkan.

Kempen perang saraf ini membawa kepada siri pemberontakan dengan kemuncaknya berlaku Gerakan 30 September.

Gerakan itu berjaya membunuh ramai pemimpin kanan Sukarno serta memulakan pangkah awal rampasan alih kuasa daripada Presiden Sukarno.

Pemberontakan ganas itu menyebabkan tentera Indonesia mula bertindak balas diketuai oleh Mejar Jeneral Suharto.

Beberapa siri keganasan dan pertempuran berlaku di Indonesia, mengakibatkan Parti Komunis Indonesia yang terpaksa bertindak balas mula dilihat sebagai musuh nombor satu Indonesia.

Berdepan tekanan, Presiden Sukarno bersetuju untuk melepaskan kuasa kepada Mejar Jeneral Suharto dalam arahan yang dikenali sebagai 'supersemar'.

Suharto yang baru mendapat kuasa bersetuju menamatkan konfrontasi melalui perjanjian keamanan yang ditandatangani pada 11 Ogos 1966 di Kuala Lumpur.

Tindakan ini memulihkan semula hubungan di antara Indonesia dengan Malaysia dan Singapura, yang ketika itu sudah pun keluar daripada Malaysia.

Sukarno membantah sekeras-kerasnya tindakan kerajaan Indonesia mahu menamatkan konfrontasi dengan Persekutuan Malaysia.

Tetapi tidak banyak yang boleh dia lakukan, selepas hilang kuasa pemerintahan.

Konfrontasi Indonesia tamat. Malangnya di kalangan kita warga kedua-dua negara, masih ramai yang memyimpan kesumat apa pernah berlaku disebabkan politik masyatakat yang dahulunya cukup erat dan muafakat.


Lelaki atau Perempuan Lebih Ramai Di Seluruh Dunia? - Kajian

Beberapa minggu lepas, akhbar New Strait Times telah mengeluarkan satu laporan mengenai statistik jumlah populasi penduduk di Malaysia yang dikeluarkan oleh Jabatan Statistik Malaysia. Dalam statistik yang dikeluarkan itu, penduduk Malaysia pada tahun ini adalah sekitar 32.4 juta orang.

Antara statistik penting yang menarik minat ramai tentunya ratio antara jumlah lelaki dan wanita di Malaysia. Walaupun ramai yang menjangka golongan wanita lebih ramai daripada lelaki, statistik tersebut menunjukkan jumlah lelaki sebenarnya melebihi kaum wanita sebanyak anggaran 1 juta orang.

Di Malaysia, terdapat kira-kira 16.7 juta lelaki sementara terdapat 15.7 juta wanita. Oleh itu, ratio antara lelaki dan wanita adalah 107 lelaki bagi setiap 100 orang wanita. Baiklah, bagaimana pula dengan lelaki atau wanita di peringkat global?

Hari Populasi Dunia biasanya disambut pada tarikh 11 Julai setiap tahun. Sehingga April 2017, anggaran populasi penduduk di bumi adalah 7.5 bilion. Menjelang 2023, populasi manusia di seluruh dunia dianggarkan mencecah 8 bilion manusia.

Pihak Kesatuan Eropah (UN) mengganggarkan terdapat kira-kira 3,776,294,273 juta lelaki dan 3,710,295,643 juta wanita. Secara rationya, terdapat 102 orang lelaki bagi setiap 100 orang wanita. Ratio ini adalah penurunan daripada beberapa tahun sebelum ini dimana pada tahun 2011, ratio antara lelaki dan perempuan adalah 107 orang lelaki bagi setiap 100 orang wanita.

Penurunan ratio ini adalah dijangka dan pada masa hadapan tidak mustahil bahawa golongan wanita akan lebih ramai daripada lelaki. Jika anda perasan, ratio populasi lelaki dan wanita antara Malaysia dan global adalah tidak sama. Perbezaan ini juga dapat dilihat di negara lain yang mempunyai perbezaan geografik dan lokasi demografik.

Secara umumnya, negara-negara di Timur Tengah dan Amerika Utara mempunyai lelaki yang lebih ramai daripada wanita. Sementara itu, India pula memiliki 48 juta lelaki melebihi jumlah wanita sementara di China pula, terdapat lebihan 42 juta lelaki melebihi wanita.

Di Emiriyah Arab Bersatu (UAE) pula, ratio antara lelaki dan wanita adalah 274 orang lelaki bagi setiap 100 orang wanita. Dalam erti kata lain, jumlah lelaki di UAE adalah lebih dua kali ganda melebihi jumlah golongan wanita. Apakah faktor yang menyebabkan lebih ramai lelaki berbanding wanita di China, India dan UAE ini?

Menariknya,, terdapat juga beberapa negara di dunia ini dimana jumlah wanita adalah lebih banyak daripada lelaki. Antara negara dalam kategori ini adalah Russia, Latvia, Ukraine dan Armenia. Di Russia, ratio antara lelaki dan wanita adalah 87 orang lelaki bagi setiap 100 orang wanita.

Sementara itu, di Latvia dan Ukraine pula rationya adalah 85 orang lelaki bagi setiap 100 orang wanita. Secara keseluruhannya pula, terdapat lebih ramai wanita berbanding lelaki bagi kategori umur atas 60 tahun memandangkan wanita kebiasaannya mempunya jangka hayat yang lebih panjang daripada lelaki.

Secara purata, jangka hayat bagi seorang wanita adalah 71 tahun sementara jangka hayat bagi seorang lelaki adalah 67 tahun. Secara umumnya pula, setiap negara dan lokasi demografik mempunyai faktor unik yang mempengaruhi ratio jumlah lelaki dan wanita di sesuatu negara tersebut.

Perbezaan antara populasi lelaki dan wanita antara negara dan negara lain dipengaruhi oleh pelbagi faktor antara faktor saintifik, faktor kemanusia, peperangan dan lain-lain. Negara seperti India dan China contohnya lebih gemar memiliki anak lelaki.

Oleh itu, adalah normal bagi wanita yang mengandung untuk menggugurkan kandungan mereka sekiranya didapati bayi yang dikandung itu mempunyai jantina perempuan. Kajian yang dilakukan oleh National Academy of Science pada tahun 2015 menunjukkan bahawa purata bayi berjantina lelaki dilahirkan hanya sedikit lebih tinggi daripada bayi yang berjantina perempuan.

Sementara itu, jumlah golongan lelaki yang jauh melebihi wanita di UEA ini dikatakan kerana faktor penghijrahan pekerja lelaki dalam jumlah yang besar ke UAE. Kebiasaannya, mereka yang berhijrah ini akan meninggalkan isteri dan keluarga di negara asal mereka.

Sementara itu, terdapat juga beberapa negara yang mempunyai jumlah wanita lebih ramai daripada lelaki seperti Latvia, Lithuania, Armenia, Russia, Belarus dan Estonia. Selain faktor wanita mempunyai jangka hayat lebih panjang daripada lelaki, perbezaan ini juga dikaitkan dengan pembabitan negara-negara ini dengan peperangan pada masa dulu.


Kisah Hidup Tragis Pelawak Lagenda Charlie Chaplin

KIta seringkali mendengar ayat-ayat yang berbunyi seperti "Kebiasaannya orang yang suka menggembirakan orang lain mempunyai kisah silam yang mendukacitakan". Dalam erti kata lain, walaupun gemar menghiburkan hati orang lain, seseorang itu sebenarnya cuba menyembunyikan kesedihan yang dialami.

Mungkin ayat ini tepat sekali bagi menggambarkan kisah suka duka Charlie Chaplin, seorang pelawak lagenda dunia. Walau pun dikenali sebagai seorang pelawak, mungkin ramai yang tidak tahu bahawa sejak kecil beliau mempunyai kisah tragis dan hitam sebelum mengecapi kejayaan sebagai seorang penghibur.

Berbanding lawak komeedi masa kini yang turut disertakan dengan dialog yang lucu, Charlie Chaplin terkenal dengan kelebihannya menghasilkan lawak daripada perlakuan gerak-geri tubuhnya sahaja tanpa sebarang dialog.

Lahir daripada ibu bapa yang mempunyai bakat dalam dunia hiburan, secara tidak langsung beliau mewarisi bakat daripada ibu bapanya. Walau bagaimanapun, sejak daripada kecil beliau telah melakukan pelbagai pekerjaan demi membantu kehidupannya bersama ibu dan abangnya.

Ketika berusia 12 tahun, beliau mendapat peluang pertamanya untuk membuat persembahan pentas apabila ditawarkan watak sebagai pembantu pelakon dalam pementasan filem “Sherlock Holmes”. Kerjanya semakin berkembang apabila beliau telah ditawarkan watak sebagai seorang kaki botol dalam filem "A Night in an English Music Hall”.

Tawaran ini membawanya ke seluruh pelusuk Amerika Syarikat pada tahun 1910 untuk membuat persembahan, sekaligus telah menaikkan popularitinya sebagai seorang penghibur. Ternyata watak yang dibawanya itu digemari oleh rakyat Amerika Syarikat.

Pada tahun 1912, syarikat produksi tersebut kembali semula ke Amerika Syarikat untuk membuat persembahan disana. Pada ketika inilah beliau telah ditawarkan kontrak profesional dalam dunia perfileman. Gajinya pada ketika itu hanyalah $150 seminggu. Walau bagaimanapun, kerana bakat yang ada padanya, ramai produser mula berminat untuk memberi tawaran lakonan kepadanya dengan bayaran yang lebih lumayan.

Tidak seperti segelintir selebriti yang memang dilahirkan dalam keluarga yang kaya, Charlie Chaplin lahir dalam keluarga yang sangat miskin. Lebih merumitkan keadaan, bapanya juga seorang kaki botol dan sering mengabaikan kehidupan keluarganya.

Bapanya, Charles Chaplin, juga merupakan penyanyi yang mempunyai bakat besar di British pada ketika itu. Pada era 1980-an, ketagihan terhadap minuman alkohol merupakan perkara biasa yang dialami oleh golongan selebriti dan bapanya juga tidak terkecuali daripada tabiat buruk ini.

Bapanya meninggal dunia ketika beliau berusia 12 tahun akibat ketagihan melampau terhadap alkohol ini. Pada ketika itu, bapanya baru berusia 38 tahun. Akibat daripada tabiat buruk bapanya ini, bapanya telah berpisah dengan ibunya ketika Charlie Chaplin hanya berusia 1 tahun.

Sebelum berpisah, bapanya juga pernah ditangkap kerana didapati bersalah mengabaikan mereka sekeluarga. Setelab berpisah, kehidupan beliau dan abangnya, Sydney diuruskan oleh ibu mereka, Hannah. Walaupun jarak umur antara keduanya 4 tahun, Charlie dan abangnya Sydney sangat rapat dan mereka akan melakukan apa yang terdaya untuk membantu ibu mereka.

Charlie Chaplin sering menyatakan penghargaan kepada ibunya sebagai sumber inspirasi kepadanya untuk terus berkarya dan mengharungi liku-liku hidup yang penuh mencabar. Ibunya, Hannah Chaplin juga merupakan seorang penyanyi dan beliau menggunakan nama samaran Lily Harley.

Malangnya, kerjayanya makin merudum apabila beliau menghadapi masalah kesihatan. Ketika sedang membuat satu persembahan, tiba-tiba suaranya mempunyai masalah dan menghalangnya untuk menyanyi. Ketika ini, Charlie Chaplin yang ketika itu masih kecil dan menemaninya telah dipanggil ke atas pentas untuk menggantikan ibunya.

Peristiwa bersejarah ini merupakan detik kemunculan pertama Charlie Chaplin dalam dunia hiburan. Malangnya, peristiwa ini juga merupakan permulaan detik hitam ibunya dalam industri hiburan. Akibat kesihatan yang tidak mengizinkan, beliau tidak lagi mendapat jemputan untuk melakukan persembahan.

Keadaan ini menjadikan beliau sangat tertekan. Ditambah dengan tekanan untuk memelihara dua orang anaknya, beliau akhirnya mendapat sakit mental sehingga terpaksa dimasukkan ke hospital sakit mental untuk menjalani rawatan kesihatan.

Walaupun dianggap sudah berjaya pada ketika itu, beliau tetap dihimpit pelbagai kontroversi dalam hal rumah tangganya. Menjelang 1918, beliau sudah mempunyai syarikat produksinya sendiri yang diberi nama First National. Malangnya, kejayaan dan kekayaan yang dikecapi telah mengubah dirinya menjadi seorang kaki perempuan.

Salah seorang mangsanya adalah Mildred Harris. Pada ketika itu, beliau baru berusia 16 tahun. Charlie telah menggodanya dan kerana mengesyaki wanita tersebut mengandung, beliau telah mengahwininya secara tergesa-gesa untuk menutup malu. Setelah mengetahui wanita tersebut sebenarnya tidak mengandung, beliau telah menyetubuhinya sehingga benar-benar mengandung dan menceraikannya untuk membalas dendam.

Mungkin kerana pengaruh buruk daripadanya bapanya, beliau turut melakukan perkara serupa kepada isterinya yang kedua, iaitu Lita Grey. Mereka bertemu ketika isterinya baru berusia 12 tahun. Ketika isterinya berusia 15 tahun, beliau mengahwininya dan setelah isterinya mengandung, beliau telah menceraikannya pada tahun 1927.


5 Sukan Paling Tua Di Dunia

Sukan adalah sesuatu yang menjadi budaya manusia pada hari ini dan ia telah bermula sejak beribu tahun dahulu. Ia menjadi sebahagian daripada kehidupan manusia di seluruh dunia.

Jika dihitungkan, tidak terkira betapa banyaknya sukan yang wujud pada hari ini, itu belum termasuk dengan permainan. Setiap negara dan budaya mempunyai sukan tersendiri, dan iluminasi.com ingin kongsikan 5 sukan yang paling tua di dunia.

Gusti dianggap sebagai sukan tertua di dunia. Perkara ini diketahui melalui bukti lukisan gua yang terkenal di Lascaux, Perancis yang telah wujud sejak 15,300 tahun yang lalu menggambarkan para penggusti.

Ia bukan sahaja di Perancis, malah lukisan ilustrasi ahli gusti telah ditemui di gua di seluruh dunia, dari tahun 7000 SM di Mongolia, dari tahun 6000 SM di Libya dan di gua-gua prasejarah di Jepun.

Serpihan papirus ditemui dengan arahan sukan gusti tertera di atasnya, berasal dari antara tahun 100 dan 200 AD. Dan walaupun sudah terlalu lama, ia masih kekal sebagai salah satu sukan paling popular di dunia.

Adalah tidak mengejutkan untuk melihat sukan lumba lari termasuk dalam senarai 5 sukan tertua di dunia oleh kerana ia adalah sukan yang paling mudah untuk dilakukan.

Berlari adalah ekspresi universal manusia dan akan terus kekal sedemikian. Ia merupakan satu-satunya sukan yang dicatatkan dalam sukan Olimpik pertama pada tahun 776 SM. Dalam sukan tersebut, terdapat 4 jenis pertandingan lumba lari yang berlainan.

Merejam adalah satu lagi sukan yang merupakan sebahagian daripada Olimpik awal dahulu dan ia masih merupakan sebahagian daripada sukan dalam Olimpik moden.

Ia adalah sukan trek dan padang di mana lembing direjam atau dilontarkan sejauh mungkin. Merejam lembing yang pertama dimasukkan ke dalam Olimpik adalah pada tahun 708 SM, tetapi hanya diperkenalkan pada Olimpik moden pada tahun 1906.

Pada zaman dahulu, lembing yang dilontarkan adalah jauh lebih ringan daripada sekarang.

Pertama kali sukan polo dimainkan adalah semasa Empayar Parsi di Asia Tengah, oleh para maharaja.

Polo adalah sukan pasukan yang dimainkan di atas kuda, di mana kedua-dua pasukan cuba menjaringkan gol dengan memukul bola kayu yang kecil ke dalam gawang seperti bola sepak.

Bukti pertama yang didokumentasikan dari sukan ini bermula seawal 316 AD. Permainan polo moden dikembangkan di India semasa Empayar Britania, dengan kelab polo yang pertama ditubuhkan adalah pada tahun 1833.

Permainan hoki boleh dijejaki kembali sehingga ke Yunani purba. Imej-imej orang yang bermain dengan kayu berbentun melengkung dan bola telah dijumpai, sejak tahun 600 SM.

Sukan ini pada asalnya dikenali sebagai "Shinty". Kali pertama perkataan 'Hoki' digunakan adalah pada tahun 1363 oleh Edward III dari England.

Apabila Empayar British berkembang ke luar negara pada tahun 1800-an, mereka memperkenalkan sukan ini dan menjadikannya sangat popular di seluruh dunia.


Tunaikan Manifesto Atau Janji Menurut Islam : Harus Atau Wajib?

100 hari Malaysia di bawah pentadbiran kerajaan baru semakin hampir namun keluhan berkenaan janji yang tidak dilaksanakan, diselangi kenyataan-kenyataan yang sedikit sebanyak membuktikan wujudnya usaha mengaburi mata pengundi sebelum pilihanraya, agak mencacatkan juga persepsi masyarakat pada kerajaan ketika ini.

Apakah manifesto yang dijaja sebelum pilihanraya serta janji-janji yang terkandung di dalamnya tiada nilai?

Kita rakyat Malaysia memang sudah terbiasa dijaja manifesto-manifesto yang akhirnya tinggal angin, tetapi tidak pernah lagi berlaku dalam skala sebesar janji kerajaan sekarang. Apakah perspektif syariah berkenaan hal ini? Kami rumuskan serba sedikit pandangan Mufti Wilayah Persekutuan, Datuk Seri Dr. Zulkifli Mohamad Al-Bakri berkenaan janji manifesto pilihanraya.

Menurut tulisan Datuk Seri Dr. Zulkifli Mohamad Al-Bakri, beliau cenderung untuk menamakan manifesto sebagai satu wadah penyampaian serta idea dasar yang mewakili cita-cita parti politik kepada bakal pengundi dalam menghadapi pilihanraya.

Manifesto adalah sesuatu yang menjadi kelaziman serta dianggap satu perkara penting yang membantu memberi gambaran kepada bakal pemilih kerajaan atau pemerintah hala tuju yang ingin dibawa dan dilaksanakan, sekiranya diberikan mandat oleh orang ramai.

Beliau mengkritik beberapa janji manifesto bersifat populis yang kerap kali menjanjikan sesuatu tanpa mengambil kira kemampuan sebenar serta keterbatasan sumber yang ada.

Memberikan contoh janji Presiden Amerika Syarikat, Donald Trump dalam membina tembok di sepanjang sempadan Mexico dan janji hil Murphey, calon Gabenor yang berjanji untuk menghalalkan marijuana di New Jersey - kedua-dua kes ini dilihat gagal memenuhi janji walaupun mendapat mandat.

Datuk Seri Dr. Zulkifli Mohamad Al-Bakri menyifatkan adalah menjadi kesalahan yang amat besar sekiranya sesebuah parti politik membawa manifesto bersifat populis tanpa mengambil kira kemampuan, realiti dan juga kehendak rakyat.

Menurut perspektif Islam pula, amat jelas sifat orang beriman adalah menepati janji. Ini disokong melalui beberapa ayat al-Quran seperti

يَا أَيُّهَا الَّذِينَ آمَنُوا أَوْفُوا بِالْعُقُودِMaksudnya: “Wahai orang-orang yang beriman, penuhi serta sempurnakanlah perjanjian-perjanjian.”

وَأَوْفُوا بِالْعَهْدِ ۖ إِنَّ الْعَهْدَ كَانَ مَسْئُولًاMaksudnya: “dan sempurnakanlah perjanjian (dengan Allah dan dengan manusia), sesungguhnya perjanjian itu akan ditanya.”

Menerusi beberapa rujukan hadis dan kitab, amat jelas sekali sifat menepati janji merupakan sesuatu kewajipan yang perlu dipenuhi mana-mana orang Muslim. Terdapat satu hadis yang dikongsikan berkenaan isu janji;

Datuk Seri Dr. Zulkifli Mohamad Al-Bakri berkongsi pandangannya berkenaan perbahasan ini, kerana memang terdapat sedikit khilaf atau perbedaan pendapat berkenaan hukum menunaikan janji.

Imam Syafie, Imam Abu Hanifah serta jumhur ulama' menyifatkan hukum menunaikan janji sebagai 'harus' dan menyifatkan perbuatan tidak menunaikan janji satu perbuatan yang bersifat makruh tanzih, tetapi tidak membawa dosa. Sebahagian ulama' lain pula berpandangan hukumnya wajib, khasnya ulama' yang bermazhab Maliki.

Menurut pandangan peribadi beliau sendiri, menepati janji adalah satu perbuatan yang wajib ditunaikan semampu mungkin dan tidak boleh ditinggalkan atau diabaikan. Tidak menepati janji akan mencalarkan imej seorang Muslim, membolehkan kredibilitinya dipertikaikan dan menyebabkan orang ramai tidak lagi percaya padanya.

Kesimpulannya, mana-mana pihak yang mendapat mandat menubuhkan kerajaan sepatutnya berusaha menunaikan janji yang telah dimasukkan ke dalam manifesto dan tidak memasukkan perkara-perkara yang diyakini tidak dapat dilaksanakan atau hanya umpan untuk pilihanraya semata-mata.


5 Kisah Meteorit Yang Jatuh Menghentam Bumi

Bumi yang kita diami ini dihujani dengan berjuta-juta tan batu dari angkasa setiap hari. Namun, kita bernasib baik kerana kebanyakannya terhakis sebelum menghentam Bumi atau terjatuh ke dalam lautan.

Batu-batu ini dikenali sebagai meteorit. Meteorit adalah antara item tertua yang kita boleh temui di bumi. Malah, ada yang lebih tua dari Bumi dan mungkin juga lebih tua dari sistem suria kita.

iluminasi.com kongsikan 5 meteorit paling tua yang pernah mendarat di muka Bumi dan kisah disebaliknya.

Berikut adalah beberapa meteorit tertua yang pernah mendarat di Bumi dan kisah-kisah yang mereka beritahu kami.

Salah satu meteorit tertua, paling mahal dan yang tercantik di dunia ialah Fukang. Ia ditemui di padang pasir Gobi di Wilayah Xinjiang China pada tahun 2000.

Dari luar, adalah sukar untuk melihat sebarang kecantikan sebenar dalam meteorit ini, tetapi apabila ia dipotong terbuka, anda akan dapat melihat mozek seperti sarang lebah yang mirip kristal olivine lutsinar yang mencipta satu kesan seperti tingkap kaca berwarna.

Pembentukan ini dikenali sebagai meteorit pallasite dan kristal ini dianggap sebagai "peninggalan pembentukan planet" menurut Makmal Meteorit Southwest Arizona.

Meteorit ini benar-benar adalah permata dari angkasa lepas. Jisim utama meteorit Fukang mempunyai berat lebih 420 kilogram dan bernilai RM7.9 juta.

Meteorit Northwest Africa 7325 ditemui di Erfoud, Maghribi pada tahun 2012. Batu hijau yang aneh itu sangat diselubungi misteri.

Komposisinya lebih kompleks daripada kebanyakan meteorit. Batu itu, sebagai contoh, mengandungi sejumlah besar magnesium dan sedikit besi, komposisi yang konsisten dengan merkuri.

Sesetengah saintis mengesyaki bahawa NWA 7325 mungkin merupakan meteorit pertama yang berasal dari Mercury yang pernah menghentam Bumi.

Namun saintis yang lain menyatakan perkara tersebut adalah tidak mungkin kerana usia meteorit ini iaitu kira-kira 4.562 bilion tahun.

Tempoh tersebut adalah sejurus selepas sistem solar kita terbentuk. Apa-apa pun, batu angkasa lepas kuno ini kelihatan sangat menakjubkan.

Walaupun ia mendarat di planet kita kira-kira sejuta tahun lalu dan bertahan 4 zaman ais, namun serpihan pertama meteorit Muonionalusta hanya ditemui pada tahun 1906.

Ia dinamakan sempena sungai Muonio, di sempadan antara Sweden dan Finland, di atas bulatan arktik lokasi di mana ia ditemui.

Pada bulan Oktober 2017, spesimen yang mencecah 26.5 kilogram ini telah dilelong dengan harga RM74,450.

Pada tahun 1969, satu bebola api membuatkan langit di Mexico Utara menyala cerah. Ketika meteorit ini pecah, banyak serpihan menghujani kawasan sekitar kampung kecil Pueblito de Allende.

Lebih 2000 kilogram serpihan telah ditemui dan kepingan-kepingan baru masih terus ditemui penduduk kampung sehingga kini.

Meteorit Allende adalah salah satu meteoriot yang paling banyak dikaji di dunia dan telah memberikan kita pengetahuan dan pemahaman yang lebih baik mengenai pembentukan sistem suria dan planet-planet.

Batu besar dari luar angkasa ini mengandungi bahan-bahan yang dianggarkan berusia 4.567 bilion tahun, sekitar 30 juta tahun lebih tua dari Bumi!

Pada awal tahun 2018, para saintis mengumumkan berita menarik tentang kerikil kecil yang ditemui di Mesir barat pada tahun 1996.

Ia dinamakan bersempena dengan ahli falsafah, ahli astronomi dan ahli matematik iaitu Hypatia dari Alexandria.

Tidak seperti mana-mana meteorit lain yang ditemui, batu itu mengandungi sebatian yang tidak diketahui dan tidak pernah ditemui di mana-mana planet atau sistem suria kita.

Penyelidik mengesyaki bahawa sebahagiannya terdiri daripada zarah-zarah yang beredar melalui ruang sebelum matahari, Bumi dan planet-planet lain sistem solar kita terbentuk.


Kisah Peranan Penting Basikal Ketika Perang Dunia Kedua

Sistem pengangkutan ketika perang mempunyai sejarah yang panjang dan menarik. Kuda telah digunakan sebagai pengangkutan dalam banyak tamadun sepanjang sejarah.

Malah, semasa Perang Dunia II, Adolf Hitler menceroboh Rusia menggunakan lebih banyak kuda berbanding Napoleon Bonaparte?

Selain daripada kuda, penggunaan basikal juga adalah sangat popular dan bagi sesetengah tentera, ia merupakan satu cara pengangkutan yang penting.

Pada permulaan Perang Dunia II, tentera Jerman menggunakan basikal untuk menyusup masuk ke Norway dan Poland.

Pihak yang paling banyak menggunakan khidmat basikal ketika WW2 adalah Tentera Jepun. Semasa pencerobohan masuk ke Malaysia, beribu-ribu askar Jepun mengayuh basikal ke Singapura.

Kerana kekurangan bahan bakar, basikal adalah cara yang paling mudah dan cepat untuk menghantar anggota tentera ke barisan hadapan, berbanding kenderaan lain.

Bagi tentera Jepun, bahan api bukan satu-satunya masalah yang mereka hadapi.

Oleh kerana bekalan getah tidak mencukupi, apabila tayar basikal bocor dan tak dapat dibaiki, tentera Jepun terpaksa belajar menunggang basikal tanpa tayar dan hanya terdapat rim roda.

Basikal telah digunakan dalam peperangan selama bertahun-tahun sebelum Perang Dunia II termasuklah dalam Perang Dunia Pertama. Basikal asal tentera Amerika Syarikat yang adalah kenderaan tentera yang paling jarang digunakan, terutama untuk mendapatkan yang lengkap.

Pengeluaran standard basikal tentera AS bermula pada tahun 1942 dan penggunaan rasmi mereka dinyatakan sebagai: 'untuk menyediakan pengangkutan untuk kakitangan yang terlibat dalam penghantaran atau perkhidmatan utusan'.

Namun, basikal kebanyakannya digunakan untuk pengangkutan kerana ia adalah cara terpantas dan paling menjimatkan untuk melakukan perjalanan antara depot, kem, dan lapangan terbang.

Salah satu inovasi yang menarik terhadap basikal tentera ialah basikal BSA Airborne. Basikal ini direka khas untuk pasukan payung terjun di UK. Ia boleh dilipat dan dipasangkan ke bahagian hadapan sut penerjun.

Apabila dilipat, basikal cukup padat untuk dibawa dan melompat keluar dari kapal terbang.

Roda akan dipasang garisan penggantungan payung terjun, yang menjadikannya selamat untuk melompat keluar dari pesawat dengan basikal.

Apabila penerjun payung mendarat, mereka boleh menggunakan tali bahagian hadapan untuk memisahkan basikal.

Selepas membuka basikal BSA Airborne, askar itu bersedia untuk bergerak ke lokasi seterusnya. Basikal khas ini digunakan untuk bergerak dengan senyap ke destinasi terakhir mereka.

70,000 basikal lipat Airborne dihasilkan oleh Birmingham Small Arms Company di antara tahun 1942 dan 1945. Kegunaan terbesar mereka adalah oleh tentera British dan Kanada semasa pencerobohan ke atas D-day dan Arnhem ketika gelombang kedua.

Jumlah tepat berapa banyak basikal yang digunakan tidak jelas; satu-satunya bukti adalah berdasarkan gambar. Pasukan payung terjun ini membawa hampir 90 kilogram peralatan termasuk basikal mereka.

Walaupun basikal ini tidak digunakan seperti dalam rancangan asal, ia masih lebih baik dan lebih cepat daripada berjalan. Pada tahun 1944, jip tentera telah tersedia dan basikal ini menjadi kurang penting.

Selepas Perang Dunia II, masih berlaku kekurangan bahan api di Eropah dan orang awam menggunakan baki basikal tentera sebagai untuk pengangkutan sehari-hari.

Hari ini, basikal Perang Dunia II yang asal tersangat jarang untuk ditemui. Berbanding dengan kenderaan tentera lain, basikal dihasilkan dalam jumlah yang agak kecil.

Walaupun kelihatan seperti terdapat banyak basikal tentera di pasaran, kebanyakannya adalah tidak lengkap atau asli.

Jumlah sebenar bilangan basikal tentera yang masih ada tidak diketahui. Basikal tentera kini sama ada terdapat di muzium atau dimiliki oleh pengumpul.

Ini menambah lagi sifat "rare" nya dan pengumpulannya. Basikal lipat BPA Airborne bukanlah basikal yang paling mahal dan boleh dilihat sebagai salah satu koleksi yang dikumpul dengan nilai purata mencecah RM10,000.


George Parrot: Manusia Kejam Yang Berakhir Menjadi Sepasang Kasut

George Parrott adalah seorang lelaki yang mempunyai banyak nama panggilan. Antaranya termasuklah George Warden, George Manuse, Big Beak George, dan Big Nose George. Tetapi satu-satunya gelaran yang kekal sepanjang masa adalah "penjenayah".

Dan walaupun kehidupan penjahat abad ke-19 ini sangat menarik, ia mungkin tidak begitu menarik seperti kematiannya. Mayat George berakhir dalam pelbagai bentuk, termasuklah sebagai pasu bunga, ashtray, eksperimen sains, dan juga sepasang kasut.

Terkenal dengan pelbagai kejahatan pada penghujung abad ke-19 seperti pencurian kuda, rompakan lebuh raya, dan akhirnya rompakan kereta api, nasib George berakhir dengan pembunuhan.

Pada tahun 1878, George dan gang nya bersembunyi selepas rompakan gagal ke atas kereta api Union Pacific Railroad, di mana mereka membunuh 2 orang pegawai penguatkuasa.

Timbalan Wakil Sheriff Carbon County Sheriff Widdowfield dan Detektif Kesatuan Pasifik Henry Vincent menjejaki kumpulan ini sehingga ke tempat persembunyian mereka di Rattlesnake Canyon dekat Elk Mountain, Wyoming.

Ketika 2 orang penguatkuasa ini sampai di kem mereka, George dan konco-konconya menyerang dan menembak mereka sehingga mati. Mayat kedua-dua pegawai tersebut kemudiannya ditanam sebelum melarikan diri.

George hidup sebagai penjenayah dengan bebas untuk bertahun-tahun selepas kejadian itu, sehinggalah dia berbangga-bangga dengan pembunuhan tersebut yang membuatkannya dihukum penjara.

Tidak lama kemudian, George yang cuba melarikan diri dari hukuman mati ditangkap oleh pengawal secara beramai-ramai lalu digantung pada sebuah tiang sehingga mati.

Kisah George Parrot kekal sehingga ke hari ini disebabkan oleh seorang doktor bernama John Osborne yang berada di tempat kejadian pada ketika itu.

Selepas mayat George tidak dituntut, Dr. John Osborne mengambil dan menghantar otak George kepada rakannya, Dr. Thomas Maghee untuk kajian perubatan mengenai minda jenayah.

Dr. Osborne memberikan bahagian atas tempurung kepala George kepada Lillian Heath, pembantunya yang berusia 15 tahun. Lilian sangat gembira dengan pemberian itu.

Lillian menjadi doktor wanita pertama di Wyoming dan dilaporkan menggunakan tempurung kepala tersebut sebagai ashtray, penghadang pintu dan juga pasu bunga.

Melihat pembantunya yang begitu gembira, Dr. Orborne semakin bersemangat. Dari situ, cenderahati dari Dr. Osborne kepada rakan-rakan sekerjanya menjadi semakin menakutkan.

Di samping menghasilkan topeng mayat menggunakan muka George, Dr. Osborne juga meminta agar kulit mayat tersebut supaya dihasilkan sepasang kasut, manakala baki mayat tersebut disimpan di dalam tong whiskey dipenuhi dengan larutan garam.

"Saya mengarahkan pembuat kasut untuk mengekalkan putingnya pada kulit, untuk membuktikan ia adalah kulit manusia. Namun dia tidak mengikut arahan saya,"

Walaupun kekurangan aksesori, Dr. John sangat kagum dan menggemari kasut tersebut sehinggakan pada tahun 1893, ketika pertabalannya sebagai gabenor Wyoming, beliau memakai kasut kulit manusia itu dikhalayak ramai.

Kini, cebisan tengkorak George Parrot, topeng mayat, dan sepasang kasut yang menyeramkan itu masih lagi disimpan dan boleh ditemui di Muzium Carbon County di Wyoming.

Sebagai seorang penjenayah yang kejam dan berakhir dengan kematian yang kejam, George Parottt sudah tentunya tidak "rest in peace", sebaliknya "rest in pieces". Pengakhiran yang penulis sendiri tak pasti mahu ketawa ataupun sedih.


Wajibkah Kita Bersedekah?

Zaman sekarang, berikutan mudahnya informasi datang pada kita, kita sering disampaikan dengan berita-berita yang menimbulkan persepsi dalam diri kita. Persepsi itu ada kalannya baik ada kalanya buruk, sehingga menimbulkan syak wasangka bukan-bukan tanpa sebarang sebab pun.

Salah satu amalan baik yang mendapat kesan terbesar daripada tersebarnya persepsi buruk ini adalah sedekah. Kita kerap kali ditakutkan untuk bersedekah dengan bermacam jenis alasan; ditipulah, orang itu sindiket pengemislah, duit tak sampai ke pihak yang dikatalah. Banyaklah.

Penulis akui memang banyak pihak mengambil kesempatan dalam mengutip derma serta ditangkap ketika melakukan perbuatan jahat. Penggunaan mesej bertemakan kutipan derma untuk anak yatim pasti membuatkan kita rasa 'cair' atau lebih lembut lagi, kutipan derma untuk sekolah tahfiz. Adakah berlaku penyelewengan dalam perihal kutipan derma ini? Memang benar berlaku dalam masyarakat kita.

Apa yang penting kita kena tahu, untuk setiap kutipan derma yang dilakukan di tempat awam - surat kebenaran khas perlu dikeluarkan semasa proses kutipan derma itu sebagai kebenaran serta pengesahan yang pihak terlibat benar-benar memerlukan dana sedekah orang ramai.

Tetapi tidak semua pihak mengeluarkan surat kebenaran ini bukan? Apatah lagi tukang kutip derma untuk madrasah di Pattani, Pakistan atau di negeri-negeri pantai timur yang kerap sangat dijumpai di merata-rata tempat. Mereka datang tanpa surat kebenaran serta tidak mempunyai dokumen yang cukup melainkan gambar-gambar kanak-kanak yang dilihat, sengaja mahu memainkan sentimen simpati kita.

Sekiranya kita rasa was-was dan tak mahu beri, tak ada masalah - tak payahlah beri kerana sedekah itu bukanlah satu kewajipan. Mungkin kita boleh menunggu masa lain menyumbang ke tabung yang kita benar-benar yakin kesahihannya.

Was-was itu tidaklah salah sekiranya kita merasakan ada kebimbangan sedekah kita tidak sampai pada pihak yang diperkatakan.

Pasti ramai di antara anda di luar sana yang gemar bersedekah, tak kiralah dalam apa saja bentuk sekalipun. Perkara yang paling merisaukan kita setiap kali selepas bersedekah adalah perasaan takut kita ditipu selepas menderma.

Buang sajalah perasaan itu jauh-jauh kerana untungnya ke atas kita juga. Sedekah dan derma adalah situasi di mana kita yang dapat untung sepenuhnya walaupun kita ditipu sekalipun. Sekiranya kita bersedekah dalam keadaan betul dia menerimanya dengan niat baik, kita dapat ganjaran pahala menderma. Seandainya kita bersedekah tanpa menyedari kita ditipu? Kita menerima dua ganjaran pahala iaitu pahala menderma dan juga pahala kena tipu. Tak perlu kita anggap sedekah itu satu kerugian.

Sebagai contoh, katalah anda berjalan dan nampak seorang pakcik meminta sedekah. Anda hulurkan RM5 pada dia dan meninggalkan dia. Tidak lama selepas itu, anda terserempak semula dengan pakcik itu tetapi tangannya memegang sebotol arak.

Apa patut anda lakukan? Marah dengan pakcik tu? Minta semula RM5 yang kita berikan? Tidak. Biarkan saja kerana kita tidak tahu pun benar atau tidak sedekah kita tadi digunakan untuk membeli arak itu atau tidak.

Dalam perkara ini, walaupun jelas kita nampak kita seolah-olah ditipu tetapi lebih baik untuk kita mendiamkan saja perkara itu kerana RM5 yang sudah kita berikan pada pakcik itu tadi sudah pun menjadi hak dia. Apa yang lebih baik adalah redha sajalah apa yang telah berlaku tanpa perlu kita membesarkan perkara tersebut dengan menuntutnya semula.

Apa yang penulis ingin sampaikan, menderma dan bersedekah memang suatu perkara yang mencabar dalam zaman di mana penipuan berleluasa. Walau bagaimanapun perbuatan sedekah itu tetap terpulang pada kita. Takut ditipu? Kita tak perlu sedekah. Memang suka bersedekah - anggap saja pemberian kita itu akan sampai ikut niat peminta sedekah itu.

Tak perlulah kita rasa takut untuk bersedekah sekiranya kita mempunyai kesenangan yang kita rasa patut untuk kita kongsikan dan lakukanlah amalan itu dengan ikhlas dan sepenuh hati. Takut untuk sedekah? Perasaan itu juga tak salah untuk kita pegang supaya kita dapat salurkan sumbangan kita pada waktu lain ke pihak yang kita yakin. Mana-mana pihak yang sudah dibuktikan menipu itu, yang itu kita elakkanlah bersedekah pada mereka.

Kesedaran untuk mengenalpasti peraturan serta syarat memohon derma di negara kita perlulah kita cakna, namun kita perlu juga ingat mungkin ada pihak yang benar-benar memerlukan tetapi tidak mampu mengikut prosedur yang ditetapkan. Jangan rasa rugi kerana yang lebih penting, keikhlasan kita itu ada ganjarannya - walaupun kita tidak sedar kita ditipu hidup-hidup.


Parker Solar Probe: Kapal Angkasa Yang Dilancarkan NASA Ke Matahari

Misi penjelajahan ke angkasa lepas, bulan dan planet Marikh sering diperkatakan. Namun, mungkin tidak ramai yang tahu bahawa saintis juga sebenarnya telah lama merancang misi ke matahari untuk mengkaji lebih lanjut mengenainya.

Malangnya, ia bukanlah misi yang mudah memandangkan matahari merupakan sumber cahaya dan tenaga haba yang sangat panas. Dengan teknologi yang ada sebelum ini, adalah mustahil untuk menghampirinya. Malah, di Bumi sekalipun manusia mempunyai risiko untuk maut akibat daripada kepanasan yang melampau.

Malah, apa sahaja benda yang menghampiri matahari mungkin akan cair kerana suhunya yang tersangat panas. Menariknya, baru-baru ini NASA baru sahaja melancarkan sebuah kapal angkasa tanpa pemandu (probe) dalam misi untuk menjalankan kajian lanjut mengenai matahari.

Sekiranya anda tidak tahu, kapal angkasa ini diberi nama Parker Solar Probe. Nama "Parker" ini merujuk kepada Eugene Parker, seorang ahli fizik yang memperkenalkan teori kewujudan solar wind pada tahun 1958. Ini merupakan pertama kali NASA menamakan sesuatu misi kepada seorang saintis yang masih hidup.

Sebuah plak juga telah dilekatkan pada kapal angkasa ini menyatakan ianya didedikasikan untuk saintis ini, berserta dengan ayatnya yang popular “Let’s see what lies ahead”. Untuk perkembangan terkini mengenai misi ini, boleh lawati halaman rasmi Parker Solat Probe di laman web NASA.

Video di atas merupakan reaksi sewaktu beliau menyaksikan detik bersejarah upacara pelancaran kapal angkasa ini pada 12 Ogos 2018 baru-baru ini.

Walaupun pelbagai teori mengenai matahari sudah lama wujud, saintis mengambil masa selama hampir 60 tahun sebelum benar-benar mampu menghantar misi ke matahari. Dalam misi ini, saintis akan memfokuskan kajian mereka kepada lapisan corona, iaitu lapisan luar matahari yang dikatakan memiliki suhu 300 kali ganda lebih panas daripada suhu di permukaan matahari itu sendiri.

Kajian terhadap lapisan corona ini dikatakan bakal memberi jawapan kepada beberapa soalan penting seperti kewujudan solar wind di sistem suria dan bagaimana zarah energik solar mampu bergerak selaju separuh daripada kelajuan cahaya apabila ianya bergerak jauh daripada matahari dan beberapa soalan penting lain.

Tanpa kemajuan teknologi kejuruteraan termal, misi mengkaji matahari ini adalah sangat mustahil memandangkan suhu matahari yang tersangat panas itu boleh mencairkan apa sahaja yang menghampirinya.

Antara sebab mengapa kapal angkasa ini mampu bertahan adalah penggunaan pelindung haba dan penggunaan teknologi pintar yang mampu mengawal suhu dalaman kapal angkasa ini agar ianya mampu bergerak dengan sempurna. Sila tonton video di atas untuk penerangan ringkas mengenai teknologi yang digunakan di kapal angkasa ini.

Sama seperti misi ke planet Marikh, misi ini juga mempunyai kepentingannya kepada manusia dan sains. Data-data yang diperolehi kelak boleh digunakan untuk menambah baik teknologi ramalan cuaca ruang angkasa yang berpotensi merosakkan satelit dan membahayakan angkasawan di orbit, mengganggu komunikasi radio dan grid tenaga kapal angkasa.

Keseluruhan misi ini dijangka mengambil masa selama 7 tahun. Menjelang awal November, kapal angkasa ini dijangka berada pada kedudukan 24.1 juta kilometer daripada matahari, iaitu di lapisan corona matahari. Jarak ini merupakan jarak paling hampir yang pernah dicapai oleh manusia.

Dalam tempoh 7 tahun ini, kapal angkasa ini akan bergerak mengikut garisan Venus flyby sebanyak 6 kali dan melintasi matahari sebanyak 26 kali. Jarak yang paling hampir antara kapal angkasa ini dengan matahari adalah 6.1 juta kilometer. Pada jarak ini, kapal angkasa ini akan bergerak pada kelajuan 692,000 km/jam, menjadikannya ciptaan manusia paling laju di dunia.